P.L. Jessen ApS

Engmarksvej 26

7100 Vejle

01-12-2016

Sags id.: 16/2348

Sagsbehandler:

Katrine Lykke Højgaard

KS: Henrik Aagaard Jørgensen

**Miljøgodkendelse og spildevandstilladelse til modtagelse og sortering af affald samt karteringsanlæg og mellemdeponi for karteret jord på Røde Banke 101, 7000 Fredericia**

Virksomhedens navn: P. L. Jessen ApS

Virksomhedens adresse: Røde Banke 101, 7000 Fredericia

Matr. Nr.: 6cf og 6bt, Erritsø By, Erritsø

CVR nr.: 36499974

P-nr.: 1020093974

P. L. Jessen ApS har den 22. marts 2016 søgt om miljøgodkendelse til etablering og drift af anlæg for nyttiggørelse af ikke-farligt og farligt affald samt karteringsanlæg og mellemdeponi for karteret jord. De ansøgte aktiviteter kan henføres til listepunkt K212 som hovedaktivitet med listepunkt 5.5 som biaktivitet jf. godkendelsesbekendtgørelsen (bekendtgørelse nr. 514 af 27. maj 2016.)

Hovedaktivitet: Listepunkt K212: ”*Anlæg for midlertidig oplagring af ikke-farligt affald eller affald af elektrisk og elektronisk udstyr forud for nyttiggørelse eller bortskaffelse med en kapacitet for tilførsel af affald på 30 tons om dagen eller med mere end 4 containere med et samlet volumen på mindst 30 m3, bortset fra anlæg omfattet af listepunkt 5.5 på bilag 1 eller listepunkt K211.   
Rekonditionering, herunder omlastning, omemballering eller sortering af ikke-farligt affald eller affald af elektrisk og elektronisk udstyr forud for nyttiggørelse eller bortskaffelse med en kapacitet for tilførsel af affald på 30 tons om dagen eller med mere end 4 containere med et samlet volumen på mindst 30 m3, bortset fra anlæg omfattet af listepunkt 5.1 d i bilag 1 eller listepunkt K211.”*

Biaktivitet: Listepunkt 5.5: *”Midlertidig opbevaring af farligt affald, der ikke er omfattet af listepunkt 5.4, i afventning af en af de i listepunkt 5.1, 5.2, 5.4 og 5.6 anførte aktiviteter, hvor den samlede kapacitet er større end 50 tons, bortset fra midlertidig opbevaring i afventning af indsamling på det anlæg, hvor affaldet produceres”.*

**Kommunens afgørelse**

Fredericia Kommune meddeler miljøgodkendelse til etablering og drift af anlæg for nyttiggørelse af ikke-farligt og farligt affald samt karteringsanlæg og mellemdeponi for karteret jord på Røde Banke 101, 7000 Fredericia, samt spildevandstilladelse til afledning af overfladevand fra pladsen til offentlig kloak

Baseret på de givne oplysninger, som fremgår af ansøgningsmaterialet, og suppleret med Fredericia Kommunes vurderinger har Fredericia Kommune vurderet, at virksomheden kan drives uden væsentlig gener eller risiko for omgivelserne, når efterfølgende vilkår overholdes.

For at sikre en miljømæssig forsvarlig drift af virksomheden vurderer Fredericia Kommune, at standardvilkårene skal suppleres med støjregulerende vilkår. Endvidere er suppleret med standardvilkår vedr. bygge- og anlægsaffald.

Nærmere begrundelse for vilkårene følger af den miljøtekniske vurdering i bilag 1, der er dog ikke redegjort for samtlige meddelte standardvilkår. Standardvilkår, som ikke er relevante for de godkendte aktiviteter, og som derfor er udeladt i afgørelsen, er listet op i bilag 3 med begrundelse for fravalg.

De med \* markerede vilkår er standardvilkår for listepunkt K212 og de med # markerede vilkår er standardvilkår for listepunkt 5.5. Øvrige vilkår, som Fredericia Kommune har fundet relevante, er umarkeret.

**Vilkår for godkendelsen**

**Generelt**

1. Indretning og drift skal være i overensstemmelse med det, der er beskrevet i ansøgningen med mindre andet fremgår af den miljøtekniske redegørelse eller af vilkårene.
2. Ved ophør af virksomhedens drift skal virksomheden træffe de nødvendige foranstaltninger for at undgå forureningsfare og for at efterlade stedet i tilfredsstillende tilstand. En redegørelse for disse foranstaltninger skal fremsendes til tilsynsmyndigheden senest 3 måneder, før driften ophører (\*1). Endvidere skal tilsynsmyndigheden orienteres om delvist ophør (#1).

Redegørelsen skal indeholde en tidsplan for:

* Bortskaffelse af jord fra arealet
* Rydning af arealer samt aflevering af virksomhedens affald

Hvis ikke andet aftales med tilsynsmyndigheden, skal nedlukning, afvikling af anlæg samt aflevering af affald være afsluttet senest 3 måneder efter virksomhedens ophør.

1. Virksomheden skal straks indberette til tilsynsmyndigheden, når vilkår ikke overholdes, og straks træffe de nødvendige foranstaltninger for at sikre, at vilkårene igen overholdes (#2).
2. Hvor der i vilkårene anvendes betegnelsen »befæstet areal« menes en fast belægning, der giver mulighed for opsamling af spild og kontrolleret afledning af nedbør. Hvor der i vilkårene anvendes betegnelsen »tæt belægning« menes en fast belægning, der i løbet af påvirkningstiden er uigennemtrængelig for de forurenende stoffer, der håndteres på arealet (\*2) (#3).

**Indretning og drift**

1. Virksomheden skal altid være bemandet, når den er åben for aflevering af farligt affald og jord (#4)

Der skal i pladsens åbningstid altid være mindst en person til stedet til at foretage modtagekontrol, foretage vejninger og anvise. Den driftsansvarlige på pladsen skal dagligt sikre, at driften af pladsen fungerer korrekt.

1. Uden for åbningstid skal alle oplag af affald og jord være utilgængelige for uvedkommende ved indhegning af aktiviteterne med et minimum 2 meter højt hegn med aflåste porte eller ved aflåsning af relevante bygninger og containere. (#5)
2. Der skal på pladsen foreligge en driftsinstruktion, tilgængelig for personalet, der beskriver, hvordan personalet skal foretage fornøden modtagekontrol, hvordan affaldet og jorden opbevares og hvordan de skal forholde sig i tilfælde af driftsforstyrrelser og uheld.  
     
   Driftsinstruksen skal desuden beskrive arbejdsgange for:

Imprægneret træ:

* Oplagring og omlastning, herunder sikkerhedsforanstaltninger i forbindelse hermed
* Procedurer for rengøring af køretøjer, befæstede arealer og eventuelle andre opsamlingssteder
* Virksomhedens egenkontrol

Jord:

* Mærkningssystem for alle jordpartier
* Håndtering af jorden
* Journalføring for de enkelte jordpartier så det sikres, at opbevaringen sker i henhold til godkendelsens vilkår

Instruktionen skal fremsendes til tilsynsmyndighedens godkendelse inden pladsen tages i brug (\*3) (# 6).

1. Virksomheden må kun modtage og opbevare de i tabel 1 nævnte affaldsfraktioner i de angivne mængder (\*4) (#10).

Tabel 1 Typer af affald og maksimale oplag og årlige mængder.

|  |  |  |  |  |
| --- | --- | --- | --- | --- |
| **Affaldsart/**  **affaldsfraktion** | **EAK-kode** | **Årlig mængde**  **[ton]** | **Maksimalt oplag**  **[ton]** | **Oplagringsmåde/ sted** |
| Beton | 17 01 01 | 1440 | 20 | Åben container, samt på udendørs befæstet areal |
| Blandet bygningsaffald til sortering | 17 09 04 | 2880 | 40 | Overdækket/ lukket container samt på udendørs befæstet areal |
| Brændbart affald  (f.eks. tæpper, møbler, madrasser, snavset papir og plast) | 19 12 10 | 1440 | 20 | Lukket container |
| Elektronisk og elektrisk affald | 17 04 11  **16 02 13**  16 02 14  16 02 16 | 1440 | 20 | Lukket container på tæt belægning |
| Flamingo | 15 01 02  17 02 03 | 1440 | 20 | Lukket container |
| Gips | 17 08 02 | 1440 | 20 | Lukket container |
| Glas | 17 02 02 | 1440 | 20 | Åben container |
| Have & park affald | 20 02 01 | 1440 | 20 | Container/ løst på befæstet areal |
| Isolationsmateriale | 17 06 04 | 1440 | 20 | Lukket container |
| Jern/ metal  uden farlige stoffer | 17 04 01 – 17 04 07 | 1440 | 20 | Container |
| Jord og sten | 17 05 04  20 02 02 | 70.000 | 1500 | Løst på tæt befæstet areal |
| Mursten | 17 01 02 | 1440 | 20 | Åben container |
| Pap | 15 01 01 | 1440 | 20 | Lukket container |
| Plast | 15 01 02  17 02 03 | 1440 | 20 | Lukket container |
| Træ ubehandlet | 17 02 01 | 1440 | 20 | Åben container |
| Træ med malingrester, trykimprægneret træ og jernbanesveller | **17 02 04** | 1200 | 100 | Lukket container på tæt befæstet areal |
| Ubrændbart/ deponi | 17 09 04 | 1440 | 20 | Lukket container |

EAK koder markeret **fed** er farligt affald

1. Affaldet og jorden skal kontrolleres ved modtagelsen og hurtigst muligt, dog senest inden ophør af næstfølgende arbejdsdag, placeres i de dertil beregnede områder, containere, båse eller beholdere. (\*5)

Ved modtagelsen af farligt affald skal virksomheden straks kontrollere og vurdere emballeringen, oplysninger om affaldets klassificering og art samt eventuel deklarering og mærkning af affaldet. Hvis virksomheden vurderer, at oplysningerne er utilstrækkelige, skal den umiddelbart, så vidt det er muligt, indhente de nødvendige oplysninger (# 7).

1. Hvis virksomheden modtager affald, der ikke er omfattet af virksomhedens miljøgodkendelse, og som det ikke umiddelbart er muligt at afvise eller henvise til en anden affaldsmodtager, skal affaldet placeres i et særskilt oplagsområde og hurtigst muligt bortskaffes til godkendt modtager (eller i en lukket og aflåst container) (\*6) (# 8).
2. Hvis virksomheden modtager farligt affald, der ikke kan identificeres, skal affaldet placeres i et særskilt oplagsområde adskilt fra de øvrige oplag, mens der pågår nærmere undersøgelser eller eventuelle analyser heraf, eller mens virksomheden indhenter tilsynsmyndighedens stillingtagen til sagen (#9).
3. Bygge- og anlægsaffald, der indeholder farligt affald eller asbest og som ikke fremgår af tabel 1, skal afvises og dette affald må ikke behandles på området.
4. Virksomheden må ikke modtage skrot, der på forhånd vides at indeholde farligt affald eller flydende olie (\*16).
5. Dagrenovationslignende affald der indeholder letfordærveligt affald og som ikke fremgår af tabel 1, skal afvises og må ikke modtages på pladsen.

**Jord**

1. Modtaget jord skal placeres i miler med en højde på maksimalt 3,5 meter over terræn.
2. Der må kun opbevares kategori 1 og kategori 2 jord på pladsen. Analyseret kategori 3 jord skal straks bortkøres fra pladsen.
3. Der skal udtages prøver af jorden til analyse jf. jordflytningsbekendtgørelsen[[1]](#footnote-1). På baggrund af analyseresultaterne vurderes det, hvorledes jorden skal håndteres og bortskaffes.

Jorden skal bortskaffes til godkendt modtager og flytning af jord fra pladsen til bortskaffelse eller anden anvendelse skal håndteres jf. de til enhver tid gældende regler for jordflytning.

1. Jord der pga. farve, lugt eller andre omstændigheder mistænkes for at være forurenet, skal opbevares i lukkede tætte containere. Der skal udtages prøver af jorden til analyse jf. jordflytningsbekendtgørelsen. På baggrund af analyseresultaterne vurderes det, hvorledes jorden skal håndteres og bortskaffes.

Der må maksimalt opbevares 1 container på pladsen til jord der ved farve eller lugt giver mistanke om at være forurenet jord.

Ved forurenet jord forstås jord, der er mere forurenet end kategori 2 jord jf. den til enhver tid gældende bekendtgørelse om jordflytning[[2]](#footnote-2).

1. Jordpartier af forskellig forureningsgrader må ikke sammenblandes.
2. Fremmedlegemer, der måtte forefindes i jordpartier, skal udtages af jorden inden den lægges i miler, og den driftsansvarlige på pladsen skal vurdere, om de er påvirket af forurening, eller de kan sorteres som genanvendelige materialer.

**Oplag af specifikke affaldsarter og -fraktioner**

1. Alle emballager til farligt affald skal være egnede til opbevaring af den pågældende affaldsfraktion og forsynede med tydelig mærkning (#13).
2. Farligt affald skal opbevares under tag og beskyttet mod vejrlig. Dog kan opbevaring af farligt affald i transportcontainere, der bliver afhentet med indhold og tømt hos modtagevirksomheden, ske under tæt presenning (# 38).
3. Flydende og støvende farligt affald skal opbevares i tætte, lukkede emballager, der er modstandsdygtige over for det affald, der opbevares i emballagen (#14).
4. Emballager med farligt affald samt kasserede produkter, der er kategoriseret som farligt affald, skal håndteres, så risikoen for, at der sker udslip og spredning af farlige stoffer, er reduceret mest muligt (# 31).
5. Virksomheden må ikke sammenblande farligt affald, jf. § 65 stk. 1 i affaldsbekendtgørelsen[[3]](#footnote-3) (#30).

1. Containere med lette materialer så som papir, pap, plast og lignende skal være lukkede eller overdækkede for at hindre, at materialer giver anledning til flugt (\*7).

**Luftforurening/lugt**

1. Virksomheden må ikke give anledning til lugt- eller støvgener uden for virksomhedens område, som efter tilsynsmyndighedens vurdering er væsentlige for omgivelserne.

Tilsynsmyndigheden kan, såfremt der konstateres væsentlige støvgener, kræve, at støvende oplag overdækkes eller befugtes, eller at der etableres afskærmning eller befugtning af de støvende aktiviteter (\*8) (# 32) (# 33).

1. Kørearealer på pladsen skal renholdes, så der ikke opstår væsentlig risiko for støvemissioner.

**Støj**

1. Virksomhedens bidrag til støjniveauet uden for eget areal må ikke overstige følgende værdier:

Tabel 2

|  |  |  |  |  |
| --- | --- | --- | --- | --- |
| **Område**  **(se oversigtskort i den miljøtekniske redegørelse)** | **Mandag-fredag**  **kl. 7-18 (8 timer)**  **Lørdag**  **kl. 7-14 (7 timer)** | **Alle dage**  **kl. 18-22 (1 time)**  **Lørdag**  **kl. 14-18 (4 timer)**  **Søn- og helligdag**  **kl. 7-18 (8 timer)** | **Alle dage**  **kl. 22-7 (½ time)** | **Alle dage**  **kl. 22-7**  **Maksimal værdi** |
|  | dB(A) | dB(A) | dB(A) | dB(A) |
| Område E.E.4A, jf. rammer for lokal-planlægningen | 55 | 45 | 40 | 55 |
| Område E.E.4B, jf. rammer for lokal-planlægningen | 60 | 60 | 60 | - |
| Boligområde nord for Brovadvej, jf. lokalplan nr. B25 | 45 | 40 | 35 | 50 |

Støjbidraget (bortset fra maksimalværdien) måles som det ækvivalente, konstante, korrigerede støjniveau i dB(A) (re. 20μPa). Tallene i parenteserne angiver midlingstiden inden for den pågældende periode.

1. Unødvendig manøvrering og tomgangskørsel må ikke forekomme.

**Lavfrekvent støj**

1. Virksomhedens bidrag til lavfrekvent støj og infralyd målt indendørs i bygninger uden for eget areal må ikke overskride følgende værdier:

Tabel 3

|  |  |  |  |
| --- | --- | --- | --- |
| **Anvendelse** | | **A-vægtet**  **lydtrykniveau**  **(10-160 Hz), dB** | **G-vægtet**  **infralydniveau**  **dB** |
| Beboelsesrum, herunder børneinstitutioner o.lign. | Aften/nat:  Kl. 18-7 | 20 | 85 |
| Dag:  Kl. 7-18 | 25 | 85 |
| Kontorer, undervisningslokaler o. lign., støjfølsomme rum | | 30 | 85 |
| Øvrige rum i virksomheder | | 35 | 90 |

Grænseværdierne er angivet i dB (re. 20 μPa). Støjgrænserne gælder for det ækvivalente, konstante niveau over et måletidsrum på 10 minutter, hvor støjen er kraftigst.

Vibrationer

1. Virksomhedens vibrationsbidrag i bygninger uden for virksomhedens eget areal må ikke overstige følgende værdier:

Tabel 4

|  |  |  |
| --- | --- | --- |
| **Område** | **Vægtet accelerationsniveau, Law i dB**  **Alle dage kl. 7-18** | **Vægtet accelerationsniveau, Law i dB**  **Alle dage kl. 18-7** |
| Boligområder | 75 | 75 |
| Blandede bolig- og erhvervsområder | 80 | 75 |
| Erhvervsområder | 85 | 85 |

Bidraget måles som det maksimale KB-vægtede accelerationsniveau i dB re. 10-6 m/s2 med integrationstid på 2 sek. Vibrationsbidraget måles i det mest belastede punkt i bygningen. Grænseværdierne anses for overholdt, hvis bidraget målt i terræn eller bygningsfundament er 15 dB lavere end tabellens værdier.

**Affald**

1. Affald, der spildes, skal opsamles samme dag og anbringes i de dertil indrettede containere eller affaldsområder (\*13).
2. Mindre spild af olie og kemikalier (herunder grus, savsmuld eller lignende anvendt til opsugning, affald fra rengøring af emballager, containere, køretøjer, tanke eller andet udstyr til farligt affald) på befæstede og ubefæstede arealer, skal opsamles straks og opbevares og bortskaffes som farligt affald. Der skal til enhver tid forefindes opsugningsmateriale på virksomheden (\*14) (#35) (#37).

Ved større spild af olie eller kemikalier, som virksomheden ikke kan håndtere, skal der gives alarm på tlf.nr. 112. Kommunen skal altid underrettes hurtigst muligt ved spild af olie eller kemikalier.

**Beskyttel**s**e af jord, grundvand og overfladevand**

1. Overjordiske tanke til fyringsolie og motorbrændstof skal sikres mod påkørsel. Påfyldningsstudse og aftapningshaner (aftapningsanordninger) for olieprodukter, herunder motorbrændstof, skal placeres inden for konturen af en tæt belægning med kontrolleret afledning af afløbsvandet. Alternativt skal eventuelt spild opsamles i en tæt spildbakke eller grube. Udendørs spildbakker eller gruber skal tømmes, således at regnvand i bunden maksimalt udgør 10 % af spildbakkens eller grubens volumen (\*15) (# 43).
2. Jern- og metalskrot og andet affald, der kan afgive olie eller væsker, skal opbevares og håndteres på en oplagsplads eller på et gulv med tæt belægning indrettet med fald mod afløb eller grube, hvorfra der sker kontrolleret afledning, eller i lukket/overdækket container med indbygget sump (\*17).
3. Jern- og metalskrot, der kan afgive metalstøv, skal håndteres og opbevares enten udendørs på et befæstet areal, indendørs på fast gulv eller i en container. Opbevaring og håndtering skal udføres, så støvdannelse minimeres, og der må ikke ske støv-/materialeflugt til omgivelser uden for virksomheden (\*18).
4. Blandet bygge- og anlægsaffald, kildesorteret bygge- og anlægsaffald samt frasorterede materialer som f.eks. jern, isoleringsmaterialer, ledninger, træ, glaserede tegl, farvede sanitetsgenstande og diverse kunststoffer og plast, må kun opbevares og håndteres på befæstet areal med fald mod afløb eller sump, hvorfra der sker kontrolleret afledning. Dette krav gælder ikke for uforurenet inert affald som f.eks. glas, beton og tegl (\*21).
5. Udendørs oplag og tanke skal være sikret mod påkørsel (# 40).
6. Transport af farligt affald skal ske på arealer, der er befæstede. Overfladevand skal ledes til afløb med afspærringsventil (#44).
7. Arealer, hvor der sker omlastning, sortering og opbevaring af farligt affald må kun foregå på tæt belægning, der er uigennemtrængelig for de stoffer der findes eller formodes at findes i det farlige affald. Arealer og gulve skal være indrettet som afgrænsede området med opkant og/eller hældning mod grube, brønd eller lignende tæt(te) opsamlingsbassin(er) uden afløb eller med afspærringsventil(er) (#26) (#45).
8. Have- og parkaffald må kun oplagres på et befæstet areal med fald mod afløb eller sump. Have- og parkaffald skal bortskaffes og arealet ryddes for have- og parkaffald og saft fra samme mindst 1 gang pr. uge i sommerhalvåret. (\*22).
9. Alle tætte belægninger og befæstede arealer, gruber, brønde o. lign., opsamlingsbassiner o. lign., særlige oplagsområder samt tankgårde skal være i god vedligeholdelsesstand. Utætheder skal udbedres, så hurtigt som muligt efter at de er konstateret (\*23) (#48).
10. I tilfælde af brand skal relevante afløbsventiler lukkes med henblik på opsamling af slukningsvand på virksomheden. Slukningsvand skal bortskaffes efter kommunens anvisninger. (#51).
11. Al jord skal modtages og håndteres på tæt, fast belægning, der kan modstå indholdsstofferne i jorden.
12. Der skal etableres en tæt, fast kant langs siderne af den tætte belægning til sikring af, at jord og miljøfremmede stoffer i affaldet holdes inden for pladsens tætte befæstede areal og at overfladevand ledes til det kommunale kloaksystem.

**Egenkontrol**

1. Så snart det ansøgte er etableret, skal virksomheden give kommunen besked.

Anlæggets drift må ikke påbegyndes, før kommunen har synet indretningen og fundet den i overensstemmelse med det godkendte

Inden pladsen tages i anvendelse, skal der fremsendes dokumentation for at pladsen er befæstet med en tæt belægning.

1. Virksomheden skal løbende og mindst 1 gang årligt gennemføre en kontrol for revner, lunker og andre skader af befæstede arealer, stationære containere og egne transportcontainere. Kontrol for utætheder og revnedannelser af tætte belægninger med tilhørende sandfang skal dog foretages halvårligt. Kontrollen kan gøres etapevist. Utætheder skal udbedres, så hurtigt som muligt efter at de er konstateret (\*26) (#53). Resultatet af besigtigelse og udbedringer skal noteres i driftsjournalen.

Tilsynsmyndigheden kan kræve, at virksomheden lader en uvildig sagkyndig foretage kontrollen, dog højst 1 gang hvert tredje år (\*27) (#55).

1. Jord må maksimalt opbevares 3 år på pladsen og derfor skal pladsen tømmes helt hvert 3. år. Første gang er 3 år efter dato for meddelelse af miljøgodkendelsen.

Eventuelle skader på belægningen skal udbedres og der skal udarbejdes og indsendes dokumentation for, at pladsens belægning er tæt.

1. Som dokumentation for at godkendelsens vilkår 29, 31 og 32 overholdes, kan virksomheden højest 1 gang årligt blive pålagt at få foretaget målinger eller beregninger af støj og vibrationer.

Undersøgelsen skal udføres af en person eller et firma, der godkendt til dette af Miljøstyrelsen.

Med mindre aftales med kommunen, skal målinger og beregninger udføres efter retningslinjerne i Miljøstyrelsens vejledninger og metodebeskrivelser.

Hvis målinger eller beregninger sandsynliggør, at støjgrænserne overskrides, skal virksomheden indsende projekt og tidsplan for gennemførelse af afhjælpende foranstaltninger, til kommunens godkendelse.

**Driftsjournal**

1. Der skal føres driftsjournal med angivelse af:
   1. Dato for og resultatet af den visuelle kontrol og evt. uvildige eftersyn samt eventuelle foretagne forbedringer af tætte belægninger, containere samt sandfang, jf. vilkår 48.
   2. Dato for hvornår der er modtaget affald, der ikke er omfattet af virksomhedens miljøgodkendelse jf. vilkår 10, og hvordan det blev håndteret og bortskaffet.
   3. Løbende registrering af mængden af modtaget farligt affald med angivelse af navn og adresse samt CVR- og P-nummer på de virksomheder, hvorfra affaldet er leveret.
   4. Løbende registrering af mængden af fraført farligt affald med angivelse af navn og adresse samt CVR- og P-nummer på de virksomheder, hvortil affaldet er leveret.
   5. Modtagelsesdato, navn og adresse på leverandør og transportør, opgravningslokalitet, stak nr., placering på pladsen, mængde, evt. lugt/misfarvning, analyseresultater og klassificering samt bortskaffelseslokalitet og -dato af modtaget, afvist og bortkørt jord.
   6. Navn, adresse og så vidt muligt CVR- og P-nummer på affaldsproducenter, der afvises.
   7. Ved udgangen af hvert kvartal registreres endvidere mængden af hver af de oplagrede affaldsfraktioner, for hvilke der er fastsat vilkår om maksimalt oplag.

Driftsjournalen skal opbevares på virksomheden i mindst 5 år og skal være tilgængelig for Tilsynsmyndigheden (#57) (\*28).

**Årsrapport**

1. Virksomheden skal en gang årligt, og senest tre måneder efter afslutning af virksomhedens regnskabsår, indsende en redegørelse til Tilsynsmyndigheden, der beskriver resultaterne af det foregående års egenkontrol (#58).

**Spildevand**

Fredericia Kommune meddeler i henhold til kap. 4 i lovbekendtgørelse nr. 1189 af 27. september 2016 om miljøbeskyttelse og Miljøministeriets bekendtgørelse nr. 726 af 1. juni 2016 om spildevandstilladelser m.v. efter miljøbeskyttelseslovens kap. 3 og 4 - tilladelse til afledning af spildevand på følgende vilkår:

1. Overfladevand fra befæstede arealer, tillades afledt til den kommunale spildevandsledning via sandfang og olieudskiller.

* Sandfanget skal have et volumen på minimum 8 m3.
* Olieudskilleren skal have en kapacitet på 5 l/s og et opsamlingsvolumen på minimum 100 l.
* Olieudskilleren skal være forsynet med automatisk flydelukke der er tareret efter 0,95 g/cm3.

1. Ved udløbet af sandfanget skal der etableres en vandbremse, der sikrer at gennemstrømshastigheden ikke overstiger 5 l/s.
2. Før sandfanget skal der etableres et opsamlingsreservoir med en opsamlingskapacitet på minimum 120 m3.
3. Det samlede afløbssystem over sandfang, til og med olieudskilleren, skal tæthedsprøves inden ibrugtagning i overensstemmelse med norm for tæthed af afløbssystemer DS 455 eller tilsvarende. Afløbssystemet skal være tæt inden ibrugtagning.
4. Sandfanget skal tømmes når indholdet af sand/slam udgør maksimum 50 % af sandfangets opsamlingskapacitet, dog skal sandfanget tømmes minimum en gang pr. år.
5. Olielaget i udskilleren skal fjernes, når maksimum 75 % af opsamlingskapaciteten er brugt, dog skal udskilleren tømmes minimum en gang pr. år. Udskilleren skal bundtømmes minimum hvert 3 år.
6. I tilfælde af væskespild / uheld, hvor der kommer betydelige væskemængder i afløbet til olieudskilleren, skal denne tømmes umiddelbart herefter.
7. Når olieudskilleren er blevet bundtømt, skal den før brug fyldes med vand, indtil det løber over i den efterfølgende kloakledning.
8. Når sandfang og/eller olieudskiller tømmes, skal der ske en kontrol og registrering af anlæggets vedligeholdelsestilstand.
9. Sandfang og olieudskiller skal serviceres og vedligeholdes efter leverandørens anvisninger.
10. Det areal der anvendes til opsamlingsreservoir skal holdes rent for jord og sand.
11. Arealet skal være tydelig afgrænset. Der skal opsættes skilte, der entydig afgrænser området og oplyser om, at der ikke må lægges jord på arealet.
12. Den ansvarlige for den daglige drift på virksomheden skal underrette Fredericia Kommune på tlf. 72107000, såfremt der sker uheld eller driftsforstyrrelser, hvor der er fare for afledning af stoffer og kemikalier. Underretning skal ligeledes ske hvis anden væsentlig forurening er sket eller der er opstået fare for det.
13. Såfremt driftsforstyrrelser eller uheld har bevirket udslip til offentlig kloak, skal Fredericia Spildevand også kontaktes på tlf. 41892399.

**Begrundelse for vilkårene**

De miljømæssige vurderinger tilknyttet virksomhedens indretning og drift fremgår af den miljøtekniske redegørelse i bilag 1.

De stillede vilkår tager udgangspunkt i standardvilkårene for virksomheder omfattet af listepunkt K212. Idet listepunktet rummer mange aktiviteter, er flere af vilkårene ikke relevante for modtagelse og sortering af affald samt for karteringsanlæg og mellemdeponi for karteret jord. Derudover er ordlyden tilrettet i enkelte vilkår, så det fremgår tydeligere, at vilkåret omfatter affald, imprægneret træ (farligt affald) eller jord. I bilag 3 er redegjort for de ændringer der er i forhold til standardvilkårene, samt en begrundelse for hvorfor nogle af standardvilkårene ikke fremgår af godkendelsen.

For at sikre en miljømæssig forsvarlig drift af virksomheden vurderer Fredericia Kommune, at standardvilkårene skal suppleres med støjregulerende vilkår (vilkår 29, 31, 32).

For at sikre en miljømæssig forsvarlig håndtering af jord på virksomheden supplerer Fredericia Kommune med vilkår 15, 16, 17, 18, 19, 20, 45 og 49.

**Gyldighed**

Miljøgodkendelsen vil være gyldig straks efter modtagelsen.

I skal dog være opmærksomme på, at godkendelsen kan påklages til Natur- og Miljøklagenævnet. Natur- og Miljøklagenævnet kan bestemme, at en klage har opsættende virkning, hvilket betyder, at I ikke må udnytte godkendelsen.

Hvis der klages, kan Natur- og Miljøklagenævnet ophæve eller ændre godkendelsen. Hvis I indretter jer i overensstemmelse med vilkårene i godkendelsen, inden klagefristen udløber, vil dette derfor være for jeres egen regning og risiko.

Vilkårene er når de er meddelt omfattet af en 8 års retsbeskyttelse, I skal dog være opmærksomme på, at godkendelsen bortfalder hvis den ikke er udnyttet senest to år efter den er meddelt.

**Retsbeskyttelse**

Miljøgodkendelsen er omfattet af en retsbeskyttelsesperiode på 8 år fra modtagelsen eller ved påklage 8 år fra endelig afgørelse[[4]](#footnote-4). Efter de 8 år er godkendelsen fortsat gældende, men herefter kan kommunen tage de enkelte vilkår op til revurdering.

I særlige tilfælde kan godkendelsens vilkår tages op til revurdering tidligere[[5]](#footnote-5).

Spildevandstilladelsen er ikke retsbeskyttet i en fast tidsperiode. Spildevandstilladelsen kan tages op til revision, såfremt den er utidssvarende, utilstrækkelig eller uhensigtsmæssig.

**Klagevejledning**

Denne tilladelse kan påklages til Natur- og Miljøklagenævnet af ansøger, sundhedsstyrelsen, klageberettigede foreninger eller enhver anden der har væsentlig, individuel interesse i sagen.

Klagefristen er 4 uger fra annoncering af denne afgørelse.

Afgørelsen annonceres på hjemmesiden den 13. december 2016 og i lokalavisen i uge 50, 2016. Klagefristen udløber den 10. januar 2017. Afgørelsen vil endvidere blive offentliggjort på Digital Miljø Administration. Se www.dma.mst.dk.

Hvis du ønsker at klage over denne afgørelse, kan du klage til Natur- og Miljøklagenævnet. Du klager via Klageportalen, som du finder et link til på forsiden af nmkn.dk. Klageportalen ligger på borger.dk og virk.dk. Du logger på borger.dk eller virk.dk, ligesom du plejer, typisk med NEM-ID. Klagen sendes gennem Klageportalen til Fredericia Kommune. En klage er indgivet, når den er tilgængelig for myndigheden i Klageportalen. Når du klager, skal du betale et gebyr på kr. 500. Du betaler gebyret med betalingskort i Klageportalen

Klagefristen udløber ved midnat på dagen for klagefristens udløb. En klage skal således være tilgængelig for førsteinstansen i Klageportalen (det vil sige, at klager har godkendt og betalt gebyr/bestilt en faktura i Klageportalen) senest kl. 23.59 på den dag, hvor klagefristen udløber.

Natur- og Miljøklagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis du ønsker at blive fritaget for at bruge Klageportalen, skal du sende en begrundet anmodning til Fredericia Kommune, der videresender anmodningen til Natur- og Miljøklagenævnet, som træffer afgørelse om, hvorvidt din anmodning kan imødekommes.

Hvis afgørelsen ønskes afprøvet ved domstolene, skal sagsanlæg være anlagt senest 6 måneder efter, at denne afgørelse er modtaget eller bekendtgjort.

Aktindsigt

Det gøres opmærksom på, at der til enhver tid er adgang til aktindsigt i de resultater af virksomhedens egenkontrol, som tilsynsmyndigheden er i besiddelse af, samt i sagen i øvrigt. Aktindsigten sker med de begrænsninger, der fremgår af offentlighedsloven, forvaltningsloven og lov om aktindsigt i miljøoplysninger.

**Lovgrundlag**

Vilkårene i miljøgodkendelsen gives efter § 33 i lovbekendtgørelse nr. 1189 af 27. september 2016 (miljøbeskyttelsesloven).

At P. L. Jessen ApS er en miljøgodkendelsespligtig virksomhed, og er omfattet af listepunkt K212 og 5.5 fremgår af § 3, stk. 2 og stk. 3 samt bilag 2 i bekendtgørelse nr. 514 af 27. maj 2016 (godkendelsesbekendtgørelsen).

Retten til at komme med en udtalelse og få aktindsigt fremgår af § 54 i godkendelsesbekendtgørelsen.

At der skal fastsættes en frist for udnyttelse af godkendelsen fremgår af § 32 i godkendelsesbekendtgørelsen.

At der er 8 års retsbeskyttelse på vilkårene fremgår af § 41a i miljøbeskyttelsesloven.

Reglerne for klage og søgsmål fremgår af kapitel 11 i miljøbeskyttelsesloven.

Spildevandstilladelsen gives efter § 28 i miljøbeskyttelsesloven.

P. L. Jessen ApS er omfattet af bekendtgørelse nr. 515 af 27. maj 2016 (brugerbetalingsbekendtgørelsen). Dette medfører, at virksomheden skal betale brugerbetaling til kommunen pr. forbrugt time til tilsyn og godkendelse. I 2016 udgør brugerbetalingen 311,80 kr. pr. time.

**Vurdering af virkning på miljøet (VVM)**

Virksomheden er omfattet af VVM bekendtgørelsens[[6]](#footnote-6) bilag 2, hvilket betyder, at der skal foretages en screening af, om det ansøgte har en væsentlig virkning på miljøet.

Fredericia Kommune traf den 1. december 2016 afgørelse om, at etablering og drift af anlæg for nyttiggørelse af ikke-farligt og farligt affald samt karteringsanlæg og mellemdeponi for karteret jord ikke medfører pligt til udarbejdelse af tillæg til kommuneplanen og VVM-redegørelse.

Ved den gennemførte screening er der lagt vægt på, at miljøpåvirkningens omfang er af en sådan karakter og/eller grad, at projektet ikke vil medføre en væsentlig påvirkning af miljøet, og at projektet ikke bryder med den planlægningsmæssige anvendelse af området.

**Habitatbekendtgørelsen**

De ansøgte aktiviteter er vurderet *ikke* i betydelig grad at ville yde skadelig virkning på habitatområder eller fuglebeskyttelsesområder samt arter beskyttet efter habitatbekendtgørelsens[[7]](#footnote-7) bilag IV.

**Øvrige oplysninger**

Sandfang og olieudskiller bliver tilmeldt den kommunale tømningsordning, jf. regulativ for erhvervsaffald dateret 6. december 2011. Det er muligt at søge om fritagelse for denne tømningsordning.

I skal være opmærksomme på, at I også er omfattet af en række andre miljøregler, eksempelvis:

* Kommunens regulativ for erhvervsaffald, herunder krav om, at farligt affald til enhver tid transporteres/bortskaffes og håndteres i overensstemmelse med retningslinerne beskrevet i det gældende regulativ.
* Miljøbeskyttelseslovens bestemmelser, herunder f.eks. pligten til at afværge og forebygge følger af uheld eller driftsforstyrrelser, der medfører væsentlig forurening samt pligten til at informere kommunen herom.
* Elektronikaffaldsbekendtgørelsen (bekendtgørelse nr. 130 af 6. februar 2014), der regulerer indsamling og behandling af elektronikskrot og affald fra disse produkter, herunder hvordan en række produkttyper og komponenter skal behandles, oparbejdes, opbevares eller bortskaffes efter nærmere angivne bestemmelser.
* Olietankbekendtgørelsen (bekendtgørelse nr. 1321 af 21. december 2011), hvori der bl.a. er krav om anmeldelse af etablering og sløjfning af olietanke, krav om inspektioner og regler omkring forældelse af tanke.
* Virksomheden er omfattet af lov om forurenet jord (Lov om forurenet jord nr. 1190 af 27. september 2016).   
  Oprensning efter alle forurenin­ger af jord, der er sket på virksomheden efter 1. januar 2001, skal betales af forureneren.   
  Forureneren er jf. § 41, stk. 3 i Lov om forurenet jord "*Den, der i erhvervsmæssigt eller offentligt øjemed, driver eller drev den virksomhed eller anvender eller anvendte det anlæg, hvorfra forure­ningen hidrører. Forureningen eller en del heraf skal være sket i den pågælden­de driftsperiode*".

Dette betyder, at alle nye jordforureninger på virksomheden er omfattet af et objektivt ansvar og at tilsynsmyndigheden derfor kan meddele selskabet påbud om at fjerne forureningen, uanset hvordan forureningen er sket.

**Ændringer på virksomheden**

Enhver drifts- eller bygningsmæssig ændring skal anmeldes til kommunen inden gennemførelsen. Kommunen vurderer om de aktuelle planer for ændring/udvidelse kan ske inden for rammerne af denne godkendelse og spildevandstilladelse.

Ved eventuelt ejerskifte eller ophør med produktionen, skal Fredericia Kommune underrettes, så snart dette forhold er kendt.

**Kopi til:**

Danmarks Naturfredningsforening (dnfredericia-sager@dn.dk)

Friluftsrådet, Scandiagade 13, 2450 København SV, (fr@friluftsraadet.dk og astrid.ejorge@

gmail.com)

Sundhedsstyrelsen, Embedslægeinstitutionen Syd, Nytorv 2, 1. sal, 6000 Kolding (sesyd@sst.dk)

Orbicon, att. Britt Tang Pedersen, e-mail: [btpe@orbicon.dk](mailto:btpe@orbicon.dk)

**Bilag**

1. Miljøteknisk redegørelse

2. Situationsplan

3. Redegørelse for standardvilkår samt supplerende vilkår **Bilag 1**

**Miljøteknisk redegørelse**

1. **Ansøger og ejerforhold**

Palle Staal Transport ApS, Engmarksvej 26, 7100 Vejle har d. 22. marts 2016 søgt om miljøgodkendelse til etablering af anlæg til modtagelse og sortering af affald samt karteringsanlæg og mellemdeponi for karteret jord på virksomheden P. L. Jessen ApS, beliggende Røde Banke 101-103, 7000 Fredericia, matr. nr. 6cf og 6bt, Erritsø By, Erritsø. CVR-nr. 36499974, P-nr. 1020093974.

Ejeren af ejendommen hvorpå virksomheden er beliggende ejes af P. L. Jessen ApS, Engmarksvej 26, 7100 Vejle.

Kontaktperson: Lars Nielsen, Palle Staal Transport ApS

Driftsansvarlig: Ikke ansat endnu

Virksomhedens ledelse:

Direktører: Palle Staal

Lars Rindom Nielsen

Bestyrelse: Lars Thage

Torben Skærlund

Mogens Wester

Virksomhedens relationer til miljøbeskyttelseslovens §§ 34 og 40 a

Af miljøbeskyttelseslovens § 34 stk. 4 fremgår det indirekte, at der i forbindelse med miljøgodkendelsen af en virksomhed skal foreligge oplysninger om virksomhedens ejerforhold, bestyrelse og daglige ledelse, så miljømyndighederne kan vurdere, om nogle af disse personer er omfattet af lovens § 40 a, der omhandler kriterier for tilbagekaldelse af meddelt godkendelse, nægtelse af godkendelse og fastsættelse af særlige vilkår om sikkerhedsstillelse.

Da ingen i virksomhedens ledelse eller ejer er anført i miljøansvarlighedsregistret over personer og selskaber omfattet af § 40 a, kan der meddeles godkendelse uden særlige vilkår om sikkerhedsstillelse.

1. **Sagsakter**
   1. Ansøgning af 22. marts 2016.
   2. Supplerende oplysninger, mail af 10. maj 2016.
   3. Opdaterede støjberegninger, mail af 10. maj 2016.
   4. Dimensionering af sandfang og olieudskiller, mail af 25. maj 2016.
   5. Bilag om modtagelse af farligt affald, tillæg til ansøgning af 9. juni 2016.
   6. Revideret støjredegørelse, mail af 20. juni 2016.
   7. Revideret oversigtskort, mail af 20. juni 2016.
   8. Redegørelse, basistilstandsrapport af 16. september 2016
   9. Besvarelse af spørgsmål, mail af 2. november 2016.

Et udkast til miljøgodkendelse har den 8. november 2016 været forelagt virksomheden til kommentering. Virksomhedens kommentarer hertil er modtaget pr. mail 15. november 2016 – se også afsnit 6.

1. **Beliggenhed**

Virksomheden ønskes etableret på Røde Banke 101-103, 7000 Fredericia, matr. nr. 6cf og 6bt, Erritsø By, Erritsø.

* 1. **Lokalplan**

Arealet er omfattet af Lokalplan LP8 Industriområde i Erritsø og er beliggende i lokalplanens delområde 1.

Det fremgår af lokalplanens § 3.1.1 at:

*”Delområde 1 må kun anvendes til erhvervsformål. Der må kun opføres eller indrettes bebyggelse til eller udøves erhverv, som følgende: Industri- og værkstedsvirksomhed samt entreprenør- og oplagsvirksomhed.*

*Der må ikke inden for området udøves virksomhed, hvortil der af hensyn til forebyggelse af forurening må stilles betydelige afstandskrav eller andre særlige beliggenhedskrav, herunder virksomhed, som giver anledning til væsentlige støj-, luftforurenings- eller lugtgener og som derfor bør placeres i betydelig afstand fra forureningsfølsomme arealanvendelser. ”*


Det vil sige, at den ønskede anvendelse er i overensstemmelse med den gældende lokalplan under forudsætning af at pladsen indrettes og anvendes således at den ikke giver anledning til de nævnte støj-, luft- og lugtgener.

Med hensyn til ubebyggede arealer, herunder oplag, fremgår det af lokalplanens § 9.1 at disse skal holdes i et ordentligt udseende.

Desuden gøres der opmærksom på, at der langs både Røde Banke og Brovadvej er pålagt en 15 meter byggelinje fra vejmidte, jf. § 5.6. Det fremgår af § 9.2, at arealet mellem byggelinje og vej ikke må benyttes til oplag og må kun med særlig tilladelse benyttes som opholds- eller parkeringsplads.

**Erhverv**

**Boliger**



Figur 1 Oversigtskort: Røde Banke 101-103 er markeret med rødt

* 1. **Kommuneplan**

Arealet er i Kommuneplan 2013 – 2025 udlagt til erhverv og er omfattet af to kommuneplanrammer hhv. E.E.4A og E.E.4B. Begge fastsætter den maksimale miljøklasse i området til miljøklasse 1-3.

Erhvervsrammen E.E.4A giver i dag mulighed for virksomheder i miljøklasse 1-3. Det er dog stadig Lokalplan LP8, der er gældende, hvilket betyder, at der fortsat kan etableres virksomheder op til miljøklasse 5.

Ifølge Miljøstyrelsens Håndbog i Miljø og Planlægning[[8]](#footnote-8) kan virksomheden kategoriseres som ”Affaldsbehandlingsanlæg”, hvilket medfører, at virksomheden vurderes til en virksomhedsklasse 4. Miljøklassen er begrundet med, at virksomheden ikke vil etablere nedknusningsanlæg eller shredder, hvilket kunne have medført en kategorisering som miljøklasse 7.



Figur 2 Oversigtskort: Røde Banke 101 – 103 er markeret med rødt.

* 1. **Boliger**

Afstand til nærmeste enkeltliggende bolig er ca. 30 meter (Brovadvej 53). Den pågældende bolig er tilknyttet en eksisterende erhvervsvirksomhed. Boligen er omfattet af lokalplan LP8 og ligger i område E.E.4A i henhold til Kommuneplan 2013-2017.

Nærmeste boligområde ligger umiddelbart nord for Brovadvej, i en afstand på ca. 120 meter fra virksomheden. Boligområdet er omfattet af lokalplan B25 ”Område omkring Søskendevej”.

I håndbog om Miljø og Planlægning anbefales det, at en klasse 4 virksomhed placeres mindst 100 m fra boliger. Denne anbefaling til afstand mellem boliger og erhvervsvirksomheder overholdes for så vidt angår egentlige boligområder. For den enkeltliggende bolig i erhvervsområdet vil denne anbefaling ikke kunne tilgodeses. Dette betyder at der ved vilkår fastsat i miljøgodkendelsen tages hensyn til den pågældende bolig i erhvervsområdet.

Fredericia Kommune har på denne baggrund vurderet, at virksomhedens placering er acceptabel. Dette er under forudsætning af at virksomheden overholder kravene i denne miljøgodkendelse.

Afstand til følsomme områder/anvendelse:

* Nærmeste bolig (i erhvervsområdet): 30 m (Brovadvej 53)
* Nærmeste boligområde: 120 m
* Beskyttede vandløb: 150 m (Erritsø Bæk)
* Fredninger: 620 m (kirkefredning)
* Andre beskyttede naturtyper: 75m (Eng)
* Natura 2000: > 2000 m
* Nærmeste habitatområde: 6,4 km
  1. **Drikkevands- og råstofinteresser**

Der er begrænsede drikkevandsinteresser i området og det er ikke indvindingsområde for vandværker.

* 1. **Jordforurening**

Matriklens areal er kortlagt på vidensniveau 1. Det betyder, at den måske er forurenet. Baggrunden for kortlægningen er en anmeldelse dateret 6. maj 2013 fra Fredericia Kommune til Region Syddanmark om, at virksomheden siden 2006 har anvendt arealerne til oplag af sveller, vejjord med asfaltrester, knust asfalt, farligt affald samt deponering af olieforurenet jord.

* 1. **Beliggenhed i forhold til habitatbekendtgørelsen**

I henhold til § 7, 8 og 11 i ”Bekendtgørelse om udpegning og administration af internationale naturbeskyttelsesområde samt beskyttelse af visse arter” (bek. nr. 408 af 1. maj 2007) skal der laves en konkret vurdering af, om virksomhedens aktiviteter påvirker udpegede områder og arter.

*Habitatområde, ramsarområde og fuglebeskyttelsesområde*

Nærmeste EF-habitatområde er Røjle Klint og Kasmose skov, som ligger på Fyn i en afstand af ca. 6,5 km fra virksomheden. Lillebælt, som er nærmeste ramsarområde, fuglebeskyttelsesområde og også EF-habitatområde ligger knap 8 km fra virksomheden. Når afstanden tages i betragtning, vurderes de ansøgte aktiviteter hos virksomheden ikke at have en negativ indflydelse på de arter og naturområder, der udgør udpegningsgrundlaget for ovennævnte beskyttede områder.

*Bilag IV-arter*

En række dyr og planter, der er omfattet af habitatdirektivets bilag IV kan have levested, fødesøgningsområde eller sporadisk opholdssted på arealer omkring virksomheden.

På baggrund af faglig rapport nr. 635 og rapport nr. 322 fra Danmarks Miljøundersøgelser er der inden for et 10x10 km kvadrat fundet følgende Bilag IV- arter i området, hvor virksomheden er placeret: vandflagermus, sydflagermus, troldflagermus, dværgflagermus, markfirben og stor vandsalamander.

Flagermus har egnede yngle- eller rastelokaliteter ved skove, særligt ældre træer, og der fourageres ofte ved læhegn, småskove, haver og bygninger, græsarealer, vandflader og vandløb. Flagermusene forventes ikke at opholde sig i umiddelbar nærhed af virksomheden.

Markfirben foretrækker solvendte sandede skråninger med lav vegetation. Træffes på heder, klitter, overdrev og råstofgrave, vej- og jernbaneskråninger. De ansøgte aktiviteter hos virksomheden vurderes ikke at have væsentlig indflydelse på opholdssteder, der måtte være i nærheden af virksomheden.

Stor vandsalamander holder til ved solbeskinnede, rene vandhuller med god plantevækst, helst i eller i nærheden af skov. Arten findes sjældent i vandhuller med fisk, som æder æg og unger. I vinterhalvåret overvintrer de frostfrie steder som f.eks. brønde, kældre mv. De ansøgte aktiviteter hos virksomheden yder dog ikke indflydelse på eventuelle vandhuller nær virksomheden.

På baggrund af ovenstående vurderes de ansøgte aktiviteter hos virksomheden ikke at yde skadelig virkning på bestanden af Bilag IV-arter eller at beskadige eller ødelægge yngle- eller rasteområder for de nævnte arter.

Med baggrund i ovenstående afsnit om beliggenhed kan det konkluderes, at virksomheden på Røde Banke ligger placeret i overensstemmelse med de gældende planforhold.

1. **Indretning og drift**

Virksomheden P. L. Jessen ApS vil etablere et anlæg til modtagelse og sortering af affald, inklusiv farligt affald, samt et karteringsanlæg og mellemdeponi for karteret jord.

Virksomheden ønskes etableret på et ca. 23.000 m2 stort areal. Det befæstede areal til containeropstilling og jordoplag bliver på 4.800 m2.

Af nedenstående figur fremgår det befæstede areal.



Figur 3 Oversigtskort - fast belægning er markeret med brun

Som det fremgår af ovenstående figur etableres en mindre parkeringsplads for lastbiler, som svarer til i alt 5 lastbilsture om dagen. Kørearealet er befæstet med grus.

Det eksisterende trådhegn på 2 m omkring hele pladsen fastholdes, for at hindre uvedkommende adgang uden for åbningstiden. Der anbringes en elektrisk bom og aflåselige porte ved adgangsvejen mod Brovadvej.

Der etableres ligeledes en brovægt, som placeres i områdets nordøstlige hjørne. Brovægten anvendes til vejning af indkommende jordpartier og affaldsfraktioner.

Jorden vil blive oplagret udendørs i det nordlige og vestlige hjørne, som vist på ovenstående figur. Oplaget sker på asfalteret plads med afløb via sandfang og olieudskiller til offentlig kloak.

Sortering, opbevaring og håndtering af affald sker i containere, som opstilles udendørs langs vestligt skel, på asfalteret plads med afløb til sandfang og olieudskiller. Affaldet opbevares i henholdsvis åbne og lukkede containere afhængigt af affaldsfraktionernes karakter.

* 1. **Driftstid og ansatte**

Driftstiden er hverdage kl. 7.00 – 17.00. Pladsen vil inden for åbningstiden være bemandet.

Virksomheden forventer at ansætte 10 medarbejdere, inkl. chauffører, kontor- og pladsmand.

Der vil desuden være en driftsansvarlig på pladsen.

* 1. **Til- og frakørselsforhold**

Virksomhedens ind- og udkørsel vil være ad Brovadvej, ved den nuværende port placeret i det nordøstlige hjørne af området. Det forventes, at der per dag inden for virksomhedens åbningstid ankommer 10 lastvogne med jord samt levering eller afhentning af 10 containere med lastbiler.

Der vil desuden være op til 5 lastbiler der parkerer på området samt personbilkørsel, f.eks. ved køb af sand og grus til private.

* 1. **Bygninger**

Der etableres som udgangspunkt ikke bygninger på pladsen. Virksomheden vil benytte bygninger til administration, velfærd mm. ved Røde Banke 102. Virksomheden oplyser, at der sandsynligvis opsættes en pavillon med kontor på sigt.

* 1. **Produkt**

Virksomheden modtager og opbevarer blandet affald til sortering. Affaldsfraktionerne vil blandt andet stamme fra blandet bygningsaffald. Endvidere modtager virksomheden jord fra områdeklassificerede områder, typisk fyldjord, samt jord fra vejmatriklen til kartering fra små entreprenører og vognmænd.

P. L. Jessen ApS forventer at modtage de i Tabel 5 nævnte affaldsfraktioner. Tabellen angiver også affaldsfraktionernes EAK kode, mængde samt oplagringssted og – måde.

Tabel 5 Modtagne affaldsfraktioner, mængder og oplagringssted/måde. Farligt affald er markeret med fed skrift

| **Affaldsart/**  **affaldsfraktion** | **EAK-kode** | **Årlig mængde**  **[ton]** | **Maksimalt oplag**  **[ton]** | **Oplagringsmåde/ sted** | **Evt. særlige krav til opbevaring** |
| --- | --- | --- | --- | --- | --- |
| Beton | 17 01 01 | 1440 | 20 | Åben container, samt på udendørs befæstet areal |  |
| Blandet bygningsaffald til sortering | 17 09 04 | 2880 | 40 | Overdækket/ lukket container samt på udendørs befæstet areal | Befæstet areal eller overdækket på ubefæstet areal.  Hvis farligt affald på befæstet  areal med fald til sandfang og  olieudskiller, samt under tag. |
| Brændbart affald  (f.eks. tæpper, møbler, madrasser, snavset papir og plast) | 19 12 10 | 1440 | 20 | Lukket container | Overdækket på ubefæstet  areal eller befæstet areal |
| Elektronisk og elektrisk affald | 17 04 11  **16 02 13**  16 02 14  16 02 16 | 1440 | 20 | Lukket container på tæt belægning | Beskyttet mod vejrlig på tæt impermeabel belægning. |
| Flamingo | 15 01 02  17 02 03 | 1440 | 20 | Lukket container | Befæstet areal. Overdækket |
| Gips | 17 08 02 | 1440 | 20 | Lukket container | Befæstet areal eller overdækket |
| Glas | 17 02 02 | 1440 | 20 | Åben container |  |
| Have & park affald | 20 02 01 | 1440 | 20 | Container/ løst på befæstet areal | Befæstet areal med fald mod afløb eller sump |
| Isolationsmateriale | 17 06 04 | 1440 | 20 | Lukket container | Overdækket på befæstet areal |
| Jern/ metal  uden farlige stoffer | 17 04 01 – 17 04 07 | 1440 | 20 | Container | Sorteret metalaffald må opbevares på den etablerede plads med tæt belægning og afløb til kloak over sandfang og olieudskiller. |
| Jord og sten | 17 05 04  20 02 02 | 70.000 | 1500 | Løst på tæt befæstet areal | Tæt befæstet areal |
| Mursten | 17 01 02 | 1440 | 20 | Åben container |  |
| Pap | 15 01 01 | 1440 | 20 | Lukket container | Overdækket |
| Plast | 15 01 02  17 02 03 | 1440 | 20 | Lukket container | Befæstet areal med fald mod afløb eller sump, hvorfra der sker kontrolleret afledning. |
| Træ ubehandlet | 17 02 01 | 1440 | 20 | Åben container | Befæstet areal med fald mod afløb eller sump, hvorfra der sker kontrolleret afledning. |
| Træ med malingrester, trykimprægneret træ og jernbanesveller | **17 02 04** | 1200 | 100 | Lukket container på tæt befæstet areal | Under tag/beskyttet mod vejrlig, og på tæt belægning |
| Ubrændbart/ deponi | 17 09 04 | 1440 | 20 | Lukket container | Overdækket på befæstet areal eller indendørs |

* 1. **Produktion**

*Karteringsanlæg og mellemdeponi for jord*

Det forventes, at der årligt vil blive tilført op til 70.000 ton jord og sten fra lokale entreprenører og at det maksimale oplag vil være op til 1500 ton, svarende til ca. 830 m3.

Den maksimale oplagskapacitet vil være 1500 tons.

Der indrettes et særskilt areal til oplagring af jord med henblik på at udtage analyser til bestemmelse af klassificering jf. jordflytningsbekendtgørelsen[[9]](#footnote-9) (kartering).

Der vil være maksimalt 500 ton jord på pladsen til kartering, maksimalt 500 ton uforurenet jord (kat. 1) og maksimalt 500 ton lettere forurenet jord (kat. 2).

Forurenet jord (kat. 3) samt jord der mistænkes (syn/lugt) for at være forurenet, vil blive bortskaffet straks til godkendt modtager. Kategori 1 og 2 jord vil blive sendt til genanvendelse/ bortskaffelse indenfor 2 uger, men i udgangspunktet også med det samme.

Jord med brokker sorteres højst 1 gang om måneden ved manuel soldning og med anvendelse af en gummiged.

Grus, sand og lignende materialer til privat salg placeres i kummer med tæt belægning, langs østligt skel. Der vil ligge op til 1000 m3 sand og 1000 m3 stabilgrus til videresalg, som er dokumenteret rent.

Arbejdsgangen kan deles op i følgende delprocesser:

Modtagelse af jord 🡪 Vejning 🡪 Mærkning af alle jordpartier 🡪 Anvisning 🡪 Udfylde køreseddel 🡪 Analyse af jord 🡪 Stillingtagen 🡪 Oplagring 🡪 Afhentning

* Jorden vejes ved ankomst på pladsens brovægt. Der er en pladsmand på stedet, der foretager ind- og udvejninger.
* Jorden tildeles et stak nr. og anvises en placering på pladsen af virksomhedens pladsmand.
* Køreseddel udfyldes med oplysninger om stak nr., opgravningssted, mængde, lugt etc. Den tildelte placering indtegnes på kort på bagsiden. Kopi af køreseddel opbevares i arkiv hos virksomheden.
* Jordpartiet placeres på pladsen iht. Køreseddel og skilt med stak nr. placeres i stakken.
* Prøvetagning til analyse foretages ved behov.
* Stillingtagende til genanvendelse/ bortskaffelse på baggrund af analyseresultatet.
* Køreseddel udfyldes jf. jordflytningsbekendtgørelsen (inkl. anmeldelse på jordweb).
* Jorden læsses og køres til genanvendelse/ bortskaffelse.

*Modtageanlæg for affald*

Den samlede tilgang af affald til virksomheden vil på årsbasis være cirka 23.000 tons. Herudover vil der være en maksimal tilgang af farligt affald til virksomheden, på årsbasis vil den være 1200 ton. Der vil på virksomheden være et maksimalt oplag på op til 320 ton affald, herudover vil der være maksimalt oplag på op til 100 ton farligt affald.

Arbejdsgangen kan deles op i følgende delprocesser:

Modtagelse af affald 🡪 Vejning 🡪 Sortering 🡪 Opbevaring 🡪 Afhentning

Modtageanlægget består primært af modtagelse og sortering af affald, inden det sendes videre til godkendt modtager. Alt affald i containere og lastbiler registreres og vejes på brovægt før og efter tømning. Nettovægt samt typen af affald registreres sammen med leverandørens identifikationsnummer og evt. særlige forhold omkring leverancen.

Det usorterede affald håndsorteres til containere, ud i de forskellige affaldsfraktioner. Der opstilles i alt 20 containere på pladsen, heraf 14 containere med sorteret affald, 1 container i reserve til sorteret affald og 5 containere med usorteret affald, der afventer sortering. Affald der modtages sorteres primært fra container. Der kan forekomme små partier der tippes og sorteres samme dag.

Containerne tømmes efterhånden som de er fyldte og sendes til godkendt modtager.

* 1. **Råvarer og hjælpestoffer**

Der anvendes:

* Opsamlingsmateriale (kattegrus el. lign.)
  1. **Maskiner/ anlæg og overjordiske tanke**

Der vil være følgende maskiner fast på pladsen:

* En gummiged
* 5 lastbiler der parkeres
* Brovægt
* 20 containere
* Kummer til sand, grus mv.
* Soldningsrist til manuel soldning
* Vandtank til at undgå støvgener
  1. **Energi- og vandforbrug**

Til begrænsning af støvemissioner vil der i tørre perioder blive vandet fra vandtank med sprinkleranlæg (havevander). Den anvendte energi er alene brændstof, der anvendes som drivmiddel til køretøjer.

1. **Miljøteknisk vurdering**
   1. **Indretning og drift**

Virksomhedens oplysninger

Det befæstede areal der skal anvendes til oplag af jord samt containere med affald er på ca. 4.800 m2. Pladsen har tidligere været anvendt til oplag af affald, inklusiv farligt affald.

Området er mod vest afgrænset af en skråningskant mod Røde Banke, med fald mod Røde Banke, koten er cirka 2-4 m lavere.

Det resterende areal er befæstet med grus.

Hele virksomhedens område er indhegnet med et 2 m højt trådhegn. Pladsen vil være spærret for offentligheden uden for normal åbningstid (hverdage kl. 7.00 – 17.00).

Arealet vil blive tilsluttet den offentlige spildevandsledning via sandfang og olieudskiller.

Den årlige tilførte mængde af jord forventes at være op til 70.000 ton og det maksimale oplag forventes at være op til 1500 ton. Jorden oplagres i miler, som har en maksimal højde på 3,5 meter.

Det forventes, at den årlige samlede tilgang af affald vil være 23.000 tons og det maksimale oplag vil være op til 320 ton, herudover vil der være 100 ton farligt affald. Affaldet opbevares i henholdsvis åbne og lukkede containere, afhængigt af affaldsfraktionernes karakter.

Vask af køretøjer og lignende vil ikke blive foretaget på pladsen.

Kommunens vurdering

Med baggrund i ovenstående er det Miljøs vurdering, at der stilles vilkår til den maksimale årlige mængde af tilførsel af jord og affald, på henholdsvis 70.000 ton jord og 23.000 ton affald. Ligeledes stilles der vilkår til det maksimale oplag af jord og affald, på henholdsvis 1500 ton jord og 420 ton affald samt vilkår til at jord miler maksimal må have en højde på 3,5 meter over terræn.

Der vil ligeledes blive stillet krav om, at konstaterede skader på belægningen skal udbedres omgående.

Der stilles vilkår om, at pladsen er bemandet, når der er aktiviteter, til at foretage modtagekontrol, foretage vejninger og anvise. Ligeledes stilles der vilkår om, at området skal være indhegnet, således uvedkommende hindres i at få adgang til oplag af affald og jord.

Når den tætte belægning på 4.800 m2 er etableret, skal dette dokumenteres og det skal ske inden pladsen tages i anvendelse. Der stilles vilkår vedrørende dette. Endvidere stilles der krav om at der skal foreligge en driftsinstruktion for pladsen.

For at sikre korrekt og miljømæssig forsvarlig håndtering af affaldet, stilles der vilkår til kontrol af affald ved modtagelse og placering af affaldet i de dertil beregnede affaldsområder. Der stilles desuden krav om placering og opbevaring af affald sker så der ikke er mulighed for sammenblanding af genanvendelige affaldsfraktioner eller spild uden for oplagspladsen.

*Oplag*

Idet der maksimalt kan tillades opbevaret jord i 3 år, og for at sikre at jordoplag ikke får karakter af deponi, er det Miljøs vurdering, at pladsen hvert 3. år skal tømmes fuldstændig. Der stilles vilkår vedrørende dette. Samtidig skal der udarbejdes dokumentation for, at pladsens asfaltbelægning er tæt og intakt. Der stilles vilkår herom under egenkontrol.

* 1. **Luftforurening/ lugt**

Virksomhedens oplysninger

Ved drift af virksomhedens aktiviteter fremkommer der emissioner til luften i form af udstødningsgasser fra gummiged, lastbiler og personbiler. Virksomheden vurderer, at udstødningsgasser fra køretøjerne hurtigt vil blive opblandet og fortyndet i den terrænnære luft, således at de nærmeste naboer ikke generes af emissionerne. Desuden er gummigeden i drift maksimalt 2 timer om dagen.

I tørre perioder vil der være risiko for støvemissioner ved kørsel på området, ved soldning af jord samt ved håndtering af jord og grus/sand materialer.

Såfremt der opstår støvemissioner vil der blive foretaget afhjælpende foranstaltninger, såsom vanding med vandtank eller befugtning af jorden og overdækning af eventuelle bunker og miler. De befæstede arealer vil jævnligt blive fejet med gummiged.

Virksomheden vurderer, at de ansøgte affaldstyper ikke forventes at give lugtgene. Potentielt kan have/parkaffald dog lugte pga. forrådnelse, men da opholdstiden af den enkelte affaldsfraktion er lav, vil have/parkaffald bortskaffes inden lugtgener opstår. Virksomheden oplyser, at have/parkaffald opbevares kortvarigt, op til 3 uger, før det leveres til godkendt modtager.

Medarbejdere på pladsen vil reagere straks, hvis lugtgenerne opstår før forventet, ved at sørge for bortskaffelse af dette affald.

Kommunens vurdering

Der stilles vilkår om, at aktiviteterne ikke må medføre uacceptable støv- og lugtgener uden for virksomhedens område, og at eventuelle støvgener skal bekæmpes med f.eks. overdækning eller befugtning.

Emissioner af udstødningsgasser fra køretøjer forventes ikke at give anledning til væsentlig luftforurening i området.

Der stilles vilkår om, at unødvendig tomgangskørsel skal undgås på ejendommen.

Haveaffald kan give anledning til lugtemission, hvis affaldet opbevares i en længere periode på pladsen. Der stilles vilkår til, at have- og parkaffald skal bortskaffes og arealet ryddes mindst 1 gang pr. uge i sommerhalvåret. Bortskaffelse af have- og parkaffald skal som al andet affald fremgå af driftsjournalen.

Virksomheden skal afvise eller frasortere dagrenovationslignende affald. Da det ligeledes kan give anledning til lugtemission, stilles der vilkår til at det ikke må modtages på pladsen.

Hermed vurderer Fredericia Kommune, at godkendelsen forholder sig til eventuelle luft og lugtgener fra virksomheden.

* 1. **Støj**

Virksomhedens oplysninger

Virksomheden har fået gennemført en støjredegørelse, der viser at virksomheden vil kunne overholde de gældende støjgrænser ved de omkringliggende områder i dagperioden.

Pladsen er åben i tidsrummet kl. 7.00 – 17.00, hvorfor udelukkede støj i dagtimerne er vurderet.

*Aktiviteter der indgår i støjvurderingen*

Virksomhedens primære støjkilder er lastbilkørsel, containeroperationer, dumpning af affaldsfraktioner i containere, intern kørsel med gravemaskine/gummiged og soldning af jord.

Der indgår ikke personbilkørsel eller læsning af rene materialer fra pladsen med håndskovl.

Tabel 6 viser en oversigt over støjkilderne, hastighed/tid og antal/operationer:

Tabel 6 Støjkilder der indgår i støjberegningerne

| **Kilder** | **Kildestyrke**  **dB(A)** | **Hastighed/tid** | **Antal og operation** | **Kildetype/**  **højde**  **over terræn** |
| --- | --- | --- | --- | --- |
| Levering og afhentning  af containere,  inkl. containeroperationer | Lastbil:  100,65 dB(A)  Forceret tomgang:  97 dB(A)  Container m.  flasker afhentes:  97,7 dB(A)\* | Svag acceleration,  10-20 km/t  5 min. pr. aflæsning/  optagning  10 min | I alt 10 levering/afhentning  pr. dag. Inkluderer  kørsel frem og tilbage.  I alt 10 operationer pr.  dag  5 operationer pr. dag | Linjekilde/  Arealkilde  1,5 meter  over terræn. |
| Dumpning af affaldsfraktioner  i  containere | Dumpning af flasker  i container:  94,7 dB(A) | 1 time pr. dag | 3 x 20 min ved tre forskellige  containere  (nord, midt og syd) | Punktkilder  1,5 meter  over terræn. |
| Parkering af lastbiler | Lastbil:  100,65 dB(A)  Tomgang:  95dB(A) | Svag acceleration,  10-20  km/t.  Tomgang af motor | 5 pr. dag. Inkluderer  kørsel frem og tilbage.  90 sekunder | Linjekilde/  Arealkilde  1,5 meter  over terræn |
| Kørsel med Jord | Lastbil:  100,65 dB(A) | Svag acceleration,  10-20 km/t. | 20 enheder pr. dag. Inkluderer kørsel frem og tilbage. | Linjekilde/  Arealkilde  1,5 meter  over terræn |
| Drift af gravemaskine/  gummiged | Gravko og gummiged:  103 dB(A) | Svag acceleration,  10-20 km/t. | 1 enhed, der opererer i  2 timer dagligt. | Arealkilde  1,5 meter  over terræn |
| Jordhåndtering i  Kummer | Lastbil:  100,65dB(A)  Lastbil:  95dB(A) | Svag acceleration,  10-20 km/t.  Tomgang | 1 enhed dagligt. | Linjekilde/  Arealkilde  1,5 meter  over terræn |
| Soldning af jord | Kildestyrken er min. 10 dB(A) lavere end gummigeden\*\*, der håndterer jorden ifm. soldningen. Selve soldningen vil foregå 1 dag om måneden.  Det er derfor gummigeden, der er afgørende for støjudbredelsen fra denne aktivitet. | | | |

\*Kildestyrken for 1 sek er omregnet til 10 min

\*\*En faglig vurdering, da det ikke har været muligt at slå kildestyrken op i Støjdatabogen eller lignende opslagsværker

Gummigeden er i drift maksimalt 2 timer dagligt og vil kun momentvist holde i tomgang. På pladsen vil der blive soldet jord én gang om måneden i op til to timer ad gangen. Gummigeden vil være i drift inden for de to timer og den dag der soldes vil gummigeden alene blive anvendt til soldningsaktiviteten.

I beregningen er samtlige 5 afhentninger om dagen angivet som afhentninger af glas. Det svarer til at alle daglige afhentninger er maksimalt støjende. Virksomheden har oplyst, at glascontaineren hentes ca. 1 gang om året, hvilket betyder at den anvendte kildestyrke i modellen, for afhentning af containere, er en konservativ betragtning. I praksis vil der oftest være tale om håndtering af containere med mindre støjende indhold, som f.eks. flamingo og plast.

I beregningen er hændelserne tilknyttet den container der er placeret længst mod sydligt skel og dermed nærmest de to sydlige og sydvestlige beregningspunkter, der er placeret i skel til naboer.

Kildestyrken anvendt i beregningen for dumpning af affald, er for dumpning af glas. På pladsen vil der også dumpes andre fraktioner, såsom brokker og metal, der er mindre støjende.

*Opbygning af støjmodellen*

Øst for containerne er aktiviteten tomgang og forceret tomgang sat ind i modellen, for de lastbiler der afleverer/afhenter containere.

Beregningsmodellen er dermed opbygget sådan, at containeroperationerne inkluderer både lastbilkørslen, forceret tomgang, levering/afhentning af containere samt dumpning af affald i selve containerne.

Gummigeden er sat ind som en arealkilde, der dækker jordhåndteringen på det nordvestlige område samt håndtering af materialer ved kummer, som er placeret langs østligt skel ved nabo.

Soldning af jord, som vil foregå 1 gang månedligt, vil være placeret i området med jord, på befæstet areal.

Ifølge virksomheden vil 1 lastbil aflevere eller hente materiale fra kummerne dagligt. I skel mod nabo er indsat en 1,5 meter høj afskærmning, svarende til kummernes ”bagvægge”.

I højdemodellen er der indsat forhøjninger i det nordvestlige hjørne af pladsen, svarende til jordbunker/miler på 1,5 meters højde. Arealkilden for gummigeden følger højdemodellen, som betyder at støjkilden er 3 meter over nuværende terræn ved jordbunker/miler. Højden af jordbunker/miler vil dog variere og vil formentlig være højere og mere afskærmende i perioder.

Der er ikke tillagt et impulstillæg på + 5 dB(A) i støjberegningen. Virksomheden vurderer, at der ikke vil forekomme regelmæssige hørbare toner, som f.eks. banken på metal på pladsen. Soldning af jord kan medføre håndtering af brokker, men da denne aktivitet kun forekommer maksimalt 2 timer, 1 gang om måneden, vurderer virksomheden at aktiviteten er uden betydning i forhold til det samlede støjbidrag fra pladsen.

*Resultater*

Med de angivne aktiviteter og de givne forhold på pladsen, kan grænseværdierne for støj fra anlægget overholdes ved de nærliggende boliger og langs virksomhedens skel.

Kommunens vurdering

Nærmeste bolig ligger ca. 30 meter fra området, denne ligger i et område udlagt til erhverv (E.E.4A). Nærmeste bolig i boligområde ligger ca. 120 meter fra området (boligområde E.B.12).

Fredericia Kommune vurderer, at den væsentligste støj vil komme fra håndtering af affald og afhentning og levering af containere på pladsen samt kørsel med gummiged.

Det er angivet af virksomheden, at støjberegningerne ikke tillægges et impulstillæg på + 5 dB(A). Såfremt det viser sig, at virksomhedens aktiviteter giver anledning til impulser, vil støjbidraget for virksomhedens aktiviteter blive tillagt et impulstillæg på + 5 dB(A).

Der er fastsat vilkår om, at virksomheden skal overholde Miljøstyrelsens vejledende grænseværdier for støj og at virksomheden skal dokumentere at grænseværdierne overholdes, hvis Fredericia Kommune kræver det. Der stilles i miljøgodkendelsen følgende støjgrænseværdier:

Tabel 7

|  |  |  |  |  |
| --- | --- | --- | --- | --- |
| **Område**  **(se oversigtskort i den miljøtekniske redegørelse)** | **Mandag-fredag**  **kl. 7-18 (8 timer)**  **Lørdag**  **kl. 7-14 (7 timer)** | **Alle dage**  **kl. 18-22 (1 time)**  **Lørdag**  **kl. 14-18 (4 timer)**  **Søn- og helligdag**  **kl. 7-18 (8 timer)** | **Alle dage**  **kl. 22-7 (½ time)** | **Alle dage**  **kl. 22-7**  **Maksimal værdi** |
|  | dB(A) | dB(A) | dB(A) | dB(A) |
| Område E.E.4A, jf. rammer for lokal-planlægningen | 55 | 45 | 40 | 55 |
| Område E.E.4B, jf. rammer for lokal-planlægningen | 60 | 60 | 60 | - |
| Boligområde nord for Brovadvej, jf. lokalplan nr. B25 | 45 | 40 | 35 | 50 |

Støjbidraget (bortset fra maksimalværdien) måles som det ækvivalente, konstante, korrigerede støjniveau i dB(A) (re. 20μPa). Tallene i parenteserne angiver midlingstiden inden for den pågældende periode.

På baggrund af de gennemførte støjberegninger og givne forudsætninger, vurderer Fredericia Kommune, at virksomheden kan overholde Miljøstyrelsens vejledende grænseværdier for ekstern støj til omgivelserne. Ved antal kørsler og operationer der fremgår af tabel 8, anses støjgrænserne for værende overholdt.

Tabel 8 Antal kørsler og operationer der indgår i støjberegningerne

|  |  |  |  |  |  |  |
| --- | --- | --- | --- | --- | --- | --- |
|  | **Antal levering/ afhentning af containere** | **Antal driftstimer, gummiged** | **Antal enheder, lastbiler med jord** | **Parkering af lastbiler** | **Lastbil m. materiale til kummer** | **Soldning af jord** |
| Operationer per dag | 10 | 2 | 20 | 5 | 1 | 1 gang om måneden |

*Lavfrekvent støj og vibrationer*

Kørsel med tungt materiel samt øvrige aktiviteter på virksomheden kan give anledning til vibrationer og lavfrekvent støj. Der er derfor stillet vilkår om overholdelse af Miljøstyrelsens vejledende grænser for lavfrekvent støj og vibrationer.

Der stilles i miljøgodkendelsen følgende grænseværdier for lavfrekvent støj og infralyd målt indendørs i bygning:

Tabel 9

|  |  |  |  |
| --- | --- | --- | --- |
| **Anvendelse** | | **A-vægtet**  **lydtrykniveau**  **(10-160 Hz), dB** | **G-vægtet**  **infralydniveau**  **dB** |
| Beboelsesrum, herunder børneinstitutioner o.lign. | Aften/nat:  Kl. 18-7 | 20 | 85 |
| Dag:  Kl. 7-18 | 25 | 85 |
| Kontorer, undervisningslokaler o. lign., støjfølsomme rum | | 30 | 85 |
| Øvrige rum i virksomheder | | 35 | 90 |

Grænseværdierne er angivet i dB (re. 20 μPa). Støjgrænserne gælder for det ækvivalente, konstante niveau over et måletidsrum på 10 minutter, hvor støjen er kraftigst.

Der stilles i miljøgodkendelsen følgende grænseværdier for vibrationer:

Tabel 10

|  |  |  |
| --- | --- | --- |
| **Område** | **Vægtet accelerationsniveau, Law i dB**  **Alle dage kl. 7-18** | **Vægtet accelerationsniveau, Law i dB**  **Alle dage kl. 18-7** |
| Boligområder | 75 | 75 |
| Blandede bolig- og erhvervsområder | 80 | 75 |
| Erhvervsområder | 85 | 85 |

Bidraget måles som det maksimale KB-vægtede accelerationsniveau i dB re. 10-6 m/s2 med integrationstid på 2 sek. Vibrationsbidraget måles i det mest belastede punkt i bygningen. Grænseværdierne anses for overholdt, hvis bidraget målt i terræn eller bygningsfundament er 15 dB lavere end tabellens værdier.

* 1. **Affald**

Virksomhedens oplysninger

Der er udelukkende tale om omlastning af grus materialer, modtagelse af by jord og omlastning / sortering af affald.

*Affald*

Affaldet der modtages fremgår af tabel 5 og består blandt andet af plastik, PVC, isolering, flamingo, betonbrokker og have/parkaffald.

Affaldet stammer typisk fra lokale nedrivninger og byggeprojekter.

Alt affald modtages og sorteres samme dag i containere med sorteret affald. Der opstilles 10 – 15 containere, hvori ”rene” affaldstyper kommer i. De bliver tømt efterhånden som de er fyldte til slutmodtager.

Al det modtagne haveaffald vil typisk stamme fra nedrivningsprojekter.

Vinduesglas vil blive tjekket for indhold af PCB inden det modtages og i tilfælde af PCB i vinduesglasset, vil det ikke blive modtaget på pladsen.

Storskrald, typisk møbler, vil primært være fra dødsboer.

Der vil ikke blive opbevaret spildolie på pladsen, da der ej heller hverken etableres overjordiske tankanlæg til motorbrændstof eller foretages påfyldning af køretøjer på pladsen.

*Jord*

Der vil være op til 500 ton jord under analyse, 500 ton uforurenet jord og 500 ton lettere forurenet jord. Der vil herudover ligge op til 1000 m3 sand og 1000 m3 stabilgrus til videresalg, som er dokumenteret rent. Der vil således være i alt 5 bunker med jord og materialer på pladsen.

Området hvor jord og materialer er placeret er befæstet og svarer til ca. 4.800 m2. Jorden opbevares på tæt befæstet areal og overfladevand ledes gennem sandfang og olieudskiller til det kommunale kloaksystem. Rent sand og grus vil være placeret i kummer.

På baggrund af den endelige klassificering af jorden, skal den sendes til slutdeponering hos godkendt modtager. Jord med brokker vil desuden blive sorteret højst en gang om måneden ved manuel soldning. Der vil kunne modtages jord fra områdeklassificerede områder samt jord fra vejmatriklen. Det kan forekomme, at der er grus/sand og enkelte brokker i jorden, som sorteres fra med det samme.

Jord som ved analyse konstateres forurenet eller på anden måde er uegnet til genanvendelse, bortkøres til godkendt modtager. Forurenet jord skal bortkøres straks fra pladsen.

Forurenet jord defineres i denne miljøgodkendelse som jord der har et forureningsniveau der medfører at jorden er mere forurenet end kriterierne for kategori 2 jf. jordflytningsbekendtgørelsen[[10]](#footnote-10).

Modtaget jord vil tydeligt blive mærket, så denne kan genfindes/identificeres. Der vil blive udarbejdet en instruktion for modtagelse og opbevaring af jord. Instruktionen vil beskrive arbejdsgange i forbindelse med:

* modtagelse af jord
* mærkningssystem for alle jordpartier
* håndtering af jorden
* journalføring for de enkelte jordpartier så det sikres, at opbevaringen sker i henhold til godkendelsens vilkår

Instruktionen fremsendes til tilsynsmyndighedens godkendelse inden pladsen tages i brug.

Kommunens vurdering

Der vil i miljøgodkendelsen blive stillet vilkår om modtagekontrol, driftsinstruks, sortering af affald og opbevaring af frasorteret affald i overensstemmelse med standardvilkår, ligesom der vil blive stillet vilkår om de enkelte affaldstypers placering og eventuelle overdækning.

Såfremt det forekommer, at der er andre typer affald iblandet det modtagne affald end det der fremgår af miljøgodkendelsen, skal det frasorteres og placeres i de dertil beregnede affaldsområder og bortskaffet til godkendt modtager. Fredericia Kommunen stiller vilkår vedrørende dette forhold.

Der stilles vilkår om maksimale mængder for de forskellige affaldsfraktioner, samt hvordan affaldet opbevares miljømæssigt forsvarligt. Der stilles desuden vilkår om afmærkning af oplagsområder og containere.

I forhold til imprægneret træ klassificeret som farligt affald stilles der vilkår om, at P.L. Jessen dokumenterer, at træaffaldet bortskaffes til en modtager eller indsamler, der er godkendt i henhold til Miljøstyrelsens affaldsregister til at genanvende, forbrænde eller deponere imprægneret træ, inklusiv neddelt kreosotbehandlet træ og arsenimprægneret træ.

Lette materialer som isoleringsmateriale, flamingo, plast, pap og papir opbevares i lukket container. Der stilles vilkår til opbevaring af lette materialer med henblik på at undgå spredning af affaldet.

Ved opbevaring af bygge- og anlægsaffald og brændbart affald skal spredning af lette materialer ligeledes undgås. Affaldet skal opbevares og håndteres miljømæssigt forsvarligt uden forurening af omgivelserne. Spredning af lette materialer vurderes dermed ikke at ville udgør e et problem.

Med baggrund i de foreliggende oplysninger er det Fredericia Kommunes vurdering, at opbevaring og håndtering af farligt affald, herunder imprægneret træ kan foregå, så det sikres, at der ikke er risiko for unødig forurening. Det forudsættes her, at det farlige affald opbevares i lukkede og tætte containere og afhændes til godkendte modtagere.

Fredericia Kommune vurderer endvidere, at det ikke-farlige affald og jord med den beskrevne indretning og håndtering kan foregå uden at give anledning til forurening af omgivelserne.

Ud over godkendelsens vilkår vedr. opbevaring og håndtering af affald skal virksomheden også overholde øvrige bestemmelser vedr. affald, herunder elektronikaffaldsbekendtgørelsen (bekendtgørelse nr. 130 af 6. februar 2014) og Fredericia Kommunes regulativ for erhvervsaffald, hvis krav gælder uanset at de ikke indarbejdes som specifikke vilkår i miljøgodkendelsen.

* 1. **Beskyttelse af jord, grundvand og overfladvand**

Virksomhedens oplysninger

Da ejendommen er kortlagt på V1 niveau skal det sikres, at oplag af materialer der skal bortskaffes til anden modtager, holdes adskilt fra den underliggende mulige forurenede jord.

Containerpladsen og pladsen med oplag af jord befæstes med tæt asfalt belægning og med hældning mod særskilt afløb til spildevandssystemet via sandfang og olieudskiller. Der etableres en tæt kant, der forhindrer regnvand i at løbe af det befæstede areal til nedsivning i jorden

Kørearealer for privatbiler og lastbiler belægges med knust asfalt og betonknus.

Trykimprægneret træ opbevares i en lukket container, der er placeret på tæt belægning (asfalterede areal).

Kommunens vurdering

I forhold til sikring af jord, grundvand og overfladevand handler de forureningsbegrænsende og forebyggende foranstaltninger bl.a. om valg af befæstelse og øvrige forhold omkring opbevaring af produkter og affaldsstoffer. Fredericia Kommune vil stille vilkår vedr. opbevaring og håndtering af affald mv. i overensstemmelse med standardvilkår. Tilsvarende stilles krav om inspektion og egenkontrol i henhold til standardvilkår.

Med baggrund i de foreliggende oplysninger, er det Fredericia Kommunes vurdering, at opbevaring og håndtering af farligt affald kan foregå, så det sikres, at der ikke er risiko for unødig forurening.

Dette vurderes, som følge af, at det sikres, at jord analyseret som forurenet opbevares i lukkede tætte containere, at det trykimprægnerede træ opbevares i en lukket container på tæt befæstet areal og at det farlige affald afhændes til godkendt modtager.

Andet affald end farligt affald opbevares på pladsen, på tæt befæstet areal, hvorfor det vurderes, at kunne håndteres og bortskaffes uden at give anledning til forurening af omgivelserne.

Der stilles vilkår svarende til standardvilkår for opbevaring af haveaffald, i forhold til befæstelse samt sikring af jævnlig rydning og renholdelse af pladsen, hvor der opbevares bionedbrydeligt haveaffald.

For at sikre, at jord, forurenende stoffer i affaldet og regnvand holdes inden for det befæstede areal og at regnvand ledes til kloak, stilles der vilkår om, at der skal etableres en tæt fast kant langs de befæstede arealer.

* 1. **Jordforurening**

Ejendommen er kortlagt på vidensniveau 1 efter lovbekendtgørelse nr. 1190 af 27. september 2016 om forurenet jord (jordforureningsloven).

Ejendommen er omfattet af områdeklassificeringen jf. jordforureningslovens § 50a. Det betyder, at jorden på ejendommen formodes at være lettere forurenet.

Flytning af overskudsjord væk fra ejendommen skal ske efter forudgående anmeldelse og analyse af jorden jf. reglerne i bek. nr. 1452 af 7. december 2015 om anmeldelse og dokumentation i forbindelse med flytning af jord (jordflytningsbekendtgørelsen).

* 1. **Spildevand**

Virksomhedens oplysninger

Fra befæstede arealer, hvor der opbevares jord, byggeaffald og farligt affald afledes regnvand via olieudskilleranlæg til offentlig kloak.

Arealet af det samlede befæstede areal på pladsen er cirka 4.800 m2.

En situationsplan over pladsen ses i bilag 2.

Til afledning af regnvand fra pladsen, foreslås etablering af følgende:



**Sandfang og Olieudskiller**

*Opstuvningsplads*

Der etableres to opstuvningspladser, således at regnvand fra henholdsvis det nordlige og det sydlige befæstede areal opsamles i bassiner på 10x15 meter, med hældning mod sandfang og med en gennemsnitsdybde på 0,4 meter. Kanten sættes som en hestesko, hvor vandet fra det befæstede areal løber til. Se skitsering af opstuvningen i nedenstående figur.



Det samlede etablerede opsamlingsvolumen af de to bassiner er 120 m3.

*Olieudskiller*

Efter bassinet etableres en sandfangsbrønd og et olieudskilleranlæg. Der etableres en vandbremse til 5 l/s på udløbet fra sandfanget.

Beregning af olieudskillerens dimension (nominelle størrelse) fremgår af sagens akter. Dimensionering/beregning af sandfang og olieudskiller er udarbejdet i henhold til DS 858 og vejledningen om Olieudskilleranlæg - Vejledning om projektering, dimensionering, udførelse og drift[[11]](#footnote-11). Den dimensionsgivende regnvandsstrøm er givet ved det flow, som vandbremsen sikrer.


Beregningen medfører følgende dimensioner:

* Olieudskillerens nominelle størrelse skal minimum være 7,5 l/s
* Opsamlingskapaciteten med automatisk flydelukke skal min. være

100 l

* Sandfanget skal have en størrelse på minimum 8 m3.

Samlet dimensionering:



Kommunens vurdering

På pladsen kan der potentielt opstå mindre spild fra f.eks. hydraulikslanger på lastbiler og ved midlertidige oplag af lettere forurenet jord på pladsen, kan der udvaskes tungmetaller, olie og PAHer. Det er derfor Fredericia Kommunes vurdering, at overfladevandet på pladsen skal ledes til offentlig spildevandsledning.

Tungmetallerne forventes at kunne fjernes ved hjælp af sandfang, idet de typisk binder sig til jordpartikler. Sandfanget sikre desuden, at kloaknettet ikke stopper til.

De fleste organiske stoffer vil opløses i olien, som kan opsamles i en olieudskiller.

Der er etableret en vandbremse, der sikrer en til ledning af overfladevand til olieudskilleren på 5 l/s. Ved kraftig regn vil der derfor opstuves vand på pladsen.

Det opsamlingsvolumen, der er nødvendigt for sikre sig mod overløb, beregnes ud fra en regnvandsintensitet på 364 l/(s \* ha) der svarer til en gentagelsestid på 20 år (10 min) og en indregnet miljøfaktor på 1,3.

Ved en regnvandsintensitet på 364 l/(s \* ha), en varighed på 10 min og et areal på 4.800 m2 kan det nødvendige opsamlingsvolumen beregnes til 105 m3.

Det er Fredericia Kommunes vurdering at pladsens opsamlingsvolumen på 120 m3 sikrer opsamling af regnvands mængder svarende til den dimensionsgivende vandmængde jf. Fredericia Kommunes Spildevandsplan (156 l/(s \* ha) og samtidig minimere risikoen for overløb ved ekstrem regn.

Den største mængde oliespild vil stamme fra lækage fra hydraulikslanger, hvilket estimeres til ca. 50 l. Et opsamlingsvolumen på 100 l anses derfor som tilstrækkelig. Det er Fredericia Kommunes vurdering at olieudskilleren er korrekt dimensioneret jf. DS 858 ud fra en dimensionsgivende regnvandsstrøm på 5 l/s.

Der vil desuden blive stillet krav om, at olieudskilleren forsynes med automatisk flydelukke.

Ifølge beredskabsstyrelsen indsatskort for hydraulikolie ligger massefylden for hydraulikolie mellem 0,8 -0,9.

Flydelukket skal have en massefylde på > 0,9 og <1 g/cm3, svarende til en densitet mellem oliens og vandets densitet. Der vil derfor blive stillet krav om et flydelukke tareret efter 0,95.

Et sandfang på 8 m3 opfylder kravene ifølge DS/EN 858 for et opsamlingsareal på 7500 m2 ved lav belastning af sandtilførsel. Dette sandfangsvolumen kan accepteres på grundlag af at opstuvningsbassinerne vil tage en del af sandbelastningen og under forudsætning af, at sandfanget tømmes tilstrækkelig hyppigt.

Ifølge vejledning i projektering, dimensionering, udførelse og drift af for olieudskilleranlæg, Rørcenter-anvisning 006, marts 2004 bør olieudskilleren som minimum tømmes, når 75 % af opsamlingskapaciteten er brugt og sandfanget bør tømmes, når indholdet af sand/slam udgør maksimum 50 % af sandfangets opsamlingskapacitet.

Sandfang og olieudskiller skal dog minimum tømmes 1 gang om året og olieudskilleren skal bundtømmes hvert 3. år jf. Fredericia Kommunes affaldsregulativ.

Samtlige ovenstående vurderinger forudsætter, at pladsen holdes ren og at sandfang og olieudskiller vedligeholdes og tømmes korrekt.

* 1. **Driftsforstyrrelser og uheld**

Virksomhedens oplysninger

Spild af eksempelvis dieselolie og hydraulikolie fra maskinel er potentielle uheld.

Der er etableret fast belægning på ca. 4.800 m2 på pladsen, hvor gummigeden er i drift og hvor lastbiler vil køre til og fra med jord og materialer, så et evt. spild ikke kan spredes til jorden. Ved spild vil dette blive håndteret straks ved f.eks. udlægning af kattegrus og myndigheden vil blive orienteret.

Der vil ikke være overjordiske tanke med fyringsolie, motorbrændstof eller lignende på pladsen og der vil ikke være brændstofpåfyldning på pladsen.

Eventuelt hydraulikspild fra gummiged og lastbiler, som håndteres straks ved udlægning af kattegrus eller lignende.

Kommunens vurdering

Fredericia Kommune vil stille vilkår om, at der skal foreligge en driftsinstruktion, der beskriver hvordan personalet skal forholde sig i tilfælde af driftsforstyrrelser og uheld.

Det er Fredericia Kommunes vurdering, at den væsentligste risiko for uheld består i lækager i det hydrauliske system på de køretøjer, der befinder sig på pladsen. Såfremt der konstateres spild af olie eller kemikalier, skal disse straks opsamles, håndteres og bortskaffes jfr. De til enhver tid gældende regler.

Der vurderes derudover ikke at være nogen risiko for væsentlig forurening fra pladsen, når vilkårene i miljøgodkendelsen overholdes, især med henblik på håndtering af farligt affald (trykimprægneret træ).

* 1. **Renere teknologi**

Virksomhedens oplysninger

Emissioner til nærmiljøet er begrænset ved at gummigeden er i drift maksimalt 2 timer dagligt.

Driften er planlagt således at støjpåvirkningen af omgivelserne er under de gældende støjgrænseværdier.

Det forudsættes, at de lastbiler, som kører til og fra pladsen, er monteret med motorer som lever op til de gældende EURO-normer og er monteret med partikelfiltre, så luftforureningen fra disse er begrænset mest muligt.

Kommunens vurdering

Det er kommunens vurdering, at selve virksomhedens produktion er et udtryk for BAT, da virksomheden med den manuelle sortering af affald sikrer nyttiggørelse af affaldet.

Virksomhedens primære miljøbelastning er støv- og støjfrembringelse. Støv begrænses i tørre perioder ved vanding eller befugtning af jorden. Støjniveauet er reguleret ved vilkår om støjgrænseværdier for ekstern støj til omgivelserne.

1. **Udtalelser**

Virksomheden har ved mail af 15. november 2016 sendt sine bemærkninger til Fredericia Kommunes udkast til afgørelse om miljøgodkendelse samt miljøteknisk redegørelse.

De fleste af virksomhedens rettelser/indsigelser er imødekommet af Fredericia Kommune og indarbejdet i den endelige afgørelse.

Virksomheden gør dog indsigelse mod vilkår 35 og 39 omkring etablering af overjordiske tanke, da virksomheden ikke vil foretage tankning af køretøjer på pladsen eller installere tankningsanlæg.

Fredericia Kommune vurderer ikke, at dette forhold er tilstrækkelig grund til at se bort fra standardvilkår om overjordiske tanke til fyringsolie og motorbrændstof samt sikring af udendørs oplag og tanke mod påkørsel. Standardvilkårene beholdes derfor uændret.

**Virksomhedens forslag til vilkår og egenkontrol**

På grundlag af virksomhedens ansøgning om miljøgodkendelse har virksomheden foreslået en række vilkår som angivet herunder. Kommunens bemærkning hertil fremgår med kursiv tekst under hvert foreslået vilkår.

* Virksomhedens drift og indretning skal være i overensstemmelse med projektbeskrivelsen i ansøgningen.

*Dette er dækket af vilkår 1.*

* Der skal på pladsen foreligge en driftsinstruktion, der beskriver, hvordan personalet skal foretage fornøden modtagekontrol, og hvordan de skal forholde sig i tilfælde af driftsforstyrrelser og uheld.

*Dette er dækket af vilkår 7, som er et standardvilkår.*

* Affaldet skal kontrolleres ved modtagelsen og hurtigst muligt placeres i de dertil beregnede affaldsområder, containere, båse eller beholdere.

*Dette er dækket af vilkår 9, som er et standardvilkår.*

* Hvis virksomheden modtager affald, der ikke er omfattet af virksomhedens miljøgodkendelse, og som det ikke umiddelbart er muligt at afvise eller henvise til en anden affaldsmodtager, skal affaldet placeres i et særskilt oplagsområde og hurtigst muligt bortskaffes. Virksomheden skal herefter hurtigst muligt kontakte tilsynsmyndigheden og orientere om affaldet. Såfremt der er tale om farligt affald eller asbest, skal affaldet opbevares enten i en overdækket container eller på et område under tag og med tæt belægning.

*Dette er omfattet af vilkår 10, som er et standardvilkår (dog er pind 3 ikke standardvilkår for listepunkt K212)*

* Papir, pap, plast og andre lette materialer skal håndteres og opbevares på en sådan måde, at det ikke giver anledning til papirflugt eller andre gener for omgivelserne.

*Dette er omfattet af vilkår 29, som er et standardvilkår*

* Modtaget jord skal placeres i miler/jordbunker med en højde på maksimalt 3,5 meter over terræn.

*Dette er dækket af vilkår 15.*

* Der må kun oplagres ren jord til pladsen. Analyseret kategori 3 jord skal straks bortkøres fra pladsen.

*Dette er tilføjet som et vilkår i miljøgodkendelsen. Vilkåret stilles for at præcisere at der ikke må oplagres forurenet jord og at forurenet jord efter endte analyser skal bortkøres fra pladsen. Vilkåret er ændret til følgende:*

*”Der må kun opbevares kategori 1 og kategori 2 jord på pladsen. Analyseret kategori 3 jord skal straks bortkøres fra pladsen. ”*

* Indkørslen til pladsen skal sikres så uvedkommende ikke har adgang til pladsen.

*Dette er omfattet af vilkår 6, som er et standardvilkår.*

* Modtaget jord skal tydelig mærkes, så denne kan genfindes/identificeres. Der skal udarbejdes en instruktion for modtagelse og opbevaring af jord. Instruktionen skal beskrive arbejdsgange i forbindelse med:
  + modtagelse af jord
  + mærkningssystem for alle jordpartier
  + håndtering af jorden
  + journalføring for de enkelte jordpartier så det sikres, at opbevaringen sker i henhold til godkendelsens vilkår

Instruktionen skal fremsendes til tilsynsmyndighedens godkendelse inden pladsen tages i brug.

*Dette er tilføjet til standardvilkår 7.*

* Flytning af jord fra mellemdepotet til bortskaffelse eller anden anvendelse skal håndteres jf. de til enhver tid gældende regler for jordflytning.

*Dette er omfattet af vilkår 17.*

* Virksomhedens bidrag til støjniveauet uden for eget areal i området må ikke overstige de gældende vejledende grænseværdier for støj.

*Dette er omfattet af vilkår 32.*

* Virksomhedens drift må ikke give anledning til væsentlige støvgener uden for eget areal.

*Dette er omfattet af vilkår 30, som er et standardvilkår.*

* Kørearealer på pladsen skal renholdes så, der ikke opstår væsentlig risiko for støvemissioner.

*Dette er omfattet af vilkår 31.*

* Tilsynsmyndigheden kan, såfremt der konstateres væsentlige støvgener kræve, at støvgenerne forebygges ved overdækning af oplag, etablering af befugtning, afskærmning eller lignende.

*Dette er omfattet af vilkår 30, som er et standardvilkår.*

* Evt. affald fra virksomhedens drift skal sorteres, opbevares og håndteres i overensstemmelse med kommunens regulativer. Affald skal bortskaffes løbende.

*Virksomheden er omfattet af Fredericia Kommunes regulativ for erhvervsaffald, hvor der stilles krav om retningslinjer for bortskaffelse og håndtering af affald fra virksomhedens drift.*

* Så snart det ansøgte er etableret, skal virksomheden give kommunen besked.

*Dette er tilføjet til vilkår 50.*

* Anlæggets drift må ikke påbegyndes, før kommunen har synet indretningen og fundet den i overensstemmelse med det godkendte.

*Dette er tilføjet til vilkår 50.*

* Der skal føres en journal i form af regneark, database eller lignende, hvor samtlige modtagne partier er anført med følgende oplysninger:
  + modtagedato
  + opgravningssted
  + stak. nr.
  + placering på pladsen
  + mængde
  + evt. lugt/misfarvning
  + analyseresultater af prøver, såfremt dette er foretaget
  + bortskaffelsessted
  + bortskaffelsesdato

*Dette er tilføjet vilkår 54, som er et standardvilkår.*

* Journaler og registreringer skal opbevares på virksomheden i mindst 5 år og forevises tilsynsmyndigheden på forlangende.

*Dette er omfattet af vilkår 54, som er et standardvilkår.*

**Bilag 2**

Situationsplan (ikke målfast)



Brune områder markerer tæt belægning.

Blå cirkel markerer placering af olieudskiller og sandfang.

Gule streger markerer køreveje.**Bilag 3**

Redegørelse for afvigelser og ændringer fra standardvilkår

***Standardvilkårsbekendtgørelsens bilag 1, afsnit 21, K212:***

Standardvilkår 9 vedr. maksimal opbevaringstid ad hensyn til lugtgener er ikke relevant, da der ikke må modtages organisk affald eller dagrenovationslignende affald eller lignende affald der kan give anledning til lugt.

Standardvilkår 10 vedr. mekanisk ventilation er ikke relevant, da der ikke er bygninger eller haller og således etableres der heller ikke mekanisk ventilation.

Standardvilkår 11 vedr. filter ved afkast er ikke relevant, da der ikke neddeles affald.

Standardvilkår 12 vedr. bygningsaffald med cementbundne asbestfibre er ikke relevant, da der ikke håndteres bygningsaffald med cementbundne asbestfibre på virksomheden.

Standardvilkår 19 vedr. neddeling, klipning eller opskæring af jern er ikke relevant, da der ikke neddeles, klippes eller opskæres jern.

Standardvilkår 20 vedr. akkumulatorer og batterier er ikke relevant, da virksomheden ikke modtager eller opbevarer batterier eller akkumulatorer.

Standardvilkår 24 vedr. vaskeplads er ikke relevant, da der ikke er vaskeplads på virksomheden.

Standardvilkår 25 vedr. spildolie er ikke relevant, da der ikke opbevares spildolie på pladsen.

***Standardvilkårsbekendtgørelsens bilag 1, afsnit 27, 5.5:***

Standardvilkår 11 vedr. oplagsområder til farligt affald er ikke relevant, da den er omfattet af standardvilkår 13.

Standardvilkår 12 vedr. sammenblanding af farligt affald er ikke relevant, da virksomheden kun må håndtere imprægneret træ som farligt affald.

Standardvilkår 15 vedr. giftigt affald er ikke relevant, da virksomheden ikke modtager giftigt affald.

Standardvilkår 16 vedr. klinisk risikoaffald er ikke relevant, da virksomheden ikke modtager klinisk risikoaffald.

Standardvilkår 17 vedr. akkumulatorer og batterier er ikke relevant, da virksomheden ikke modtager eller opbevarer batterier eller akkumulatorer.

Standardvilkår 18 vedr. kviksølvholdige lyskilder og glas eller pulver er ikke relevant, da virksomheden ikke modtager eller opbevarer disse.

Standardvilkår 19 vedr. bygningsaffald med cementbundne asbestfibre er ikke relevant, da der ikke må håndteres bygningsaffald med cementbundne asbestfibre på virksomheden.

Standardvilkår 20 vedr. tankanlæg er ikke relevant, da virksomheden ikke har tankanlæg.

Standardvilkår 21 vedr. kulfilter på tanke er ikke relevant, da virksomheden ikke har tankanlæg.

Standardvilkår 22 vedr. rørsystemer og slanger er ikke relevant, da virksomheden ikke har tankanlæg med farligt affald.

Standardvilkår 23 vedr. dokumentation på rørsystemer og slanger er ikke relevant, da virksomheden ikke har tankanlæg med farligt affald.

Standardvilkår 24 vedr. sløjfningsterminer på tankanlæg er ikke relevant, da virksomheden ikke har tankanlæg med farligt affald.

Standardvilkår 25 vedr. rør til farligt affald er ikke relevant, da virksomheden ikke har tankanlæg med farligt affald.

Standardvilkår 27 vedr. påfyldning og aftapning fra tankanlæg er ikke relevant, da virksomheden ikke har tankanlæg.

Standardvilkår 28 vedr. afspærringsventiler i sumpe, brønde og lignende opsamlingsbassiner er ikke relevant, da virksomheden ikke håndterer flydende farligt affald.

Standardvilkår 29 vedr. sammenblanding af PCB holdig olie med andet affald, er ikke relevant, da virksomheden ikke har PCB-holdig olie.

Standardvilkår 34 vedr. mekanisk ventilation er ikke relevant, da der ikke er bygninger eller haller og således etableres der heller ikke mekanisk ventilation.

Standardvilkår 36 vedr. spild af farligt affald i opsamlingsbassiner o. lign., er ikke relevant, da der ikke opbevares eller håndteres flydende farligt affald på virksomheden.

Standardvilkår 39 vedr. opbevaring af farligt affald, hvis særlige hensyn taler for det, er ikke relevant, da opbevaring af imprægneret træ er omfattet af standardvilkår 38.

Standardvilkår 41 vedr. containere til opbevaring af farligt affald er ikke relevant, da opbevaring af imprægneret træ er omfattet af standardvilkår 38.

Standardvilkår 42 vedr. opbevaring af kemikalier er ikke relevant, da virksomheden ikke opbevarer eller håndterer kemikalier.

Standardvilkår 46 vedr. gruber til uemballeret farligt er ikke relevant, da virksomheden ikke har gruber, og belægning til opbevaring af imprægneret træ er omfattet af vilkår 44.

Standardvilkår 47 vedr. omlastning til og fra tankbiler, slamsuger og/eller jernbanetankvogne er ikke relevant, da virksomheden ikke har tankbiler o. lign.

Standardvilkår 49 vedr. udendørs tankgårde er ikke relevant, da virksomheden ikke har udendørs tankgårde.

Standardvilkår 50 vedr. rengøringsplads er ikke relevant, da virksomheden ikke etablerer vaskeplads indenfor området.

Standardvilkår 52 vedr. eftersyn af kontrol- og alamr systemer er ikke relevant, da virksomheden ikke etablerer et sådant system.

Standardvilkår 54 vedr. visuel kontrol af tankanlæg til farligt affald er ikke relevant, da virksomheden ikke har tankanlæg indeholdende farligt affald.

Standardvilkår 56 vedr. tæthedsprøvning af enkeltvæggede tanke er ikke relevant, da virksomheden ikke har tankanlæg.

Standardvilkårene er suppleret med følgende vilkår:

1. Stiller vilkår til indretning og drift skal være som beskrevet i ansøgningen.
2. Krav til at bygge- og anlægsaffald ikke må indeholde asbest eller farligt affald.
3. Stiller krav til at dagrenovationslignende affald ikke må modtages på pladsen.
4. Vilkår til krav om jordmiler.
5. Regulerer at kategori 3 jord ikke må opbevares på pladsen.
6. Om udtagning af prøver til analyse.
7. Fastlægger håndtering af jord der mistænkes for at være forurenet.
8. Stiller krav til at jord af forskellig forureningsgrad ikke må sammenblandes.
9. Regulerer håndtering af fremmedlegemer i jorden.
10. Stiller krav til renholdelse af kørearealer på pladsen.
11. Stiller vilkår til det eksterne støjniveau.
12. Regulerer intern transport på virksomheden.
13. Stiller vilkår til det lavfrekvente støjniveau i området
14. Stiller vilkår til vibrationsbidrag i bygninger i området
15. Standardvilkår for K212 er suppleret med tekst fra standardvilkår for K206, vedrørende belægning for blandet bygge- og anlægsaffald.
16. Fastlægger belægning hvor jord håndteres og modtages.
17. Fastlægger etablering af en tæt fast kant hvor jord og affald opbevares.
18. Stiller krav til at virksomheden skal kontakte tilsynsmyndigheden ved etablering, inden drift samt fremsende dokumentation for tæt belægning.
19. Regulerer hvor længe jord maksimalt må oplagres.
20. Giver tilsynsmyndigheden mulighed for at kræve dokumentation for, at støjgrænserne i vilkår 29, 31 og 32 er overholdt.

1. Bekendtgørelse nr. 1452 af 7. december 2015 [↑](#footnote-ref-1)
2. Bekendtgørelse nr. 1452 af 7. december 2015 [↑](#footnote-ref-2)
3. Bekendtgørelse nr. 1309 af 18. december 2012 om affald [↑](#footnote-ref-3)
4. jf. § 41 a i miljøbeskyttelsesloven [↑](#footnote-ref-4)
5. jf. §§ 41 a og 41 d i miljøbeskyttelsesloven [↑](#footnote-ref-5)
6. Bekendtgørelse nr. 957 af 27. juni 2016 om vurdering af visse offentlige og private anlægs virkning på miljøet (VVM) i medfør af lov om planlægning [↑](#footnote-ref-6)
7. . Bekendtgørelse om udpegning og administration af internationale naturbeskyttelsesområder samt beskyttelse af visse arter, bkg nr. 408 af 1. maj 2007 (”Habitatbekendtgørelsen”). [↑](#footnote-ref-7)
8. ”Håndbog om Miljø og Planlægning”, Miljøministeriet, november 2004. [↑](#footnote-ref-8)
9. Bekendtgørelse om anmeldelse og dokumentation i forbindelse med flytning af jord, nr. 1452 af 7. december 2015. [↑](#footnote-ref-9)
10. Bekendtgørelse om anmeldelse og dokumentation i forbindelse med flytning af jord, nr. 1452 af 7. december 2015. [↑](#footnote-ref-10)
11. Rørcenteranvisning 006. Olieudskilleranlæg. Rørcentret, marts 2004. [↑](#footnote-ref-11)